title: Deċiżjoni tal-Kunsill (PESK) 2017/1385 tal-25 ta' Lulju 2017 li temenda d-Deċiżjoni (PESK) 2015/778 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA)

text:
               26.7.2017

               MT

               Il-Ġurnal Uffiċjali tal-Unjoni Ewropea

               L 194/61

         DEĊIŻJONI TAL-KUNSILL (PESK) 2017/1385
   tal-25 ta' Lulju 2017
   li temenda d-Deċiżjoni (PESK) 2015/778 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 42(4) u 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-18 ta' Mejju 2015, il-Kunsill adotta d-Deċiżjoni (PESK) 2015/778 (1).

               (2)

               Fl-20 ta' Ġunju 2016, il-Kunsill adotta d-Deċiżjoni (PESK) 2016/993 (2), li emendat id-Deċiżjoni (PESK) 2015/778 billi estendiet il-mandat tal-operazzjoni sas-27 ta' Lulju 2017 u billi żiedet żewġ kompiti ta' sostenn għall-mandat ta' EUNAVFOR MED operazzjoni SOPHIA, jiġifieri t-tisħiħ tal-kapaċitajiet u t-taħriġ tal-Flotta Navali u l-Gwardja Kostali Libjana, u l-kontribut għall-kondiviżjoni tal-informazzjoni u għall-implimentazzjoni tal-embargo tan-NU fuq l-armi fl-ibħra internazzjonali 'l barra mill-kosta tal-Libja.

               (3)

               Fid-19 ta' Diċembru 2016, il-Kunsill adotta d-Deċiżjoni (PESK) 2016/2314 (3), li saħħet l-awtorizzazzjonijiet mogħtija lil EUNAVFOR MED operazzjoni SOPHIA biex isir skambju ta' informazzjoni ma' atturi rilevanti.

               (4)

               Fit-3 ta' Frar 2017, id-Dikjarazzjoni ta' Malta mill-membri tal-Kunsill Ewropew dwar l-aspetti esterni tal-migrazzjoni: nindirizzaw ir-rotta tal-Mediterran Ċentrali affermat li ser tingħata prijorità b'mod partikolari lit-taħriġ, it-tagħmir u s-sostenn lill-Gwardja Kostali nazzjonali Libjana u aġenziji rilevanti oħra u biex jiżdiedu l-isforzi biex jixxekkel il-mudell kummerċjali tal-faċilitaturi ta' dħul klandestin permezz ta' azzjoni operazzjonali msaħħa, fi ħdan approċċ integrat li jinvolvi l-Libja u pajjiżi oħra fuq ir-rotta kif ukoll sħab internazzjonali rilevanti, Stati Membri impenjati, missjonijiet u operazzjonijiet tal-PSDK, l-Europol u l-Aġenzija Ewropea għall-Gwardja tal-Fruntiera u tal-Kosta (Frontex).

               (5)

               Fis-6 ta' Frar 2017, fil-konklużjonijiet tiegħu dwar il-Libja, il-Kunsill iddikjara li EUNAVFOR MED operazzjoni SOPHIA ser tkompli tiffoka fuq it-tfixkil tal-mudell kummerċjali tan-netwerks ta' faċilitazzjoni ta' dħul klandestin u traffikar ta' bnedmin; minbarra dan, ser tkompli timplimenta ż-żewġ kompiti ta' sostenn tagħha.

               (6)

               Il-kontribut minn EUNAVFOR MED operazzjoni SOPHIA għall-kondiviżjoni tal-informazzjoni tista' wkoll tikkontribwixxi għall-implimentazzjoni tar-Riżoluzzjonijiet tal-Kunsill tas-Sigurtà tan-NU ('UNSCR') 2146 (2014) u UNSCR 2362 (2017).

               (7)

               Fit-12 ta' Ġunju 2017, permezz tal-UNSCR 2357 (2017), il-Kunsill tas-Sigurtà tan-NU ġedded l-awtorizzazzjonijiet mogħtija mill-UNSCR 2292 (2016), fir-rigward tal-implimentazzjoni stretta tal-embargo fuq l-armi fl-ibħra internazzjonali 'l barra mill-kosta tal-Libja.

               (8)

               Fit-23 ta' Ġunju 2017, il-Kunsill Ewropew, fil-konklużjonijiet tiegħu, enfasizza b'mod partikolari li t-tfixkil tal-mudell kummerċjali tal-faċilitaturi ta' dħul klandestin u t-traffikanti ta' bnedmin jibqa' objettiv ewlieni u li t-taħriġ u t-tagħmir tal-Gwardja Kostali Libjana hija komponent ewlieni tal-approċċ tal-UE f'dan ir-rigward.

               (9)

               Fl-4 ta' Lulju 2017, abbażi tar-reviżjoni strateġika tal-operazzjoni, il-Kumitat Politiku u ta' Sigurtà qabel li jestendi l-mandat ta' EUNAVFOR MED operazzjoni SOPHIA sal-31 ta' Diċembru 2018.

               (10)

               Id-Deċiżjoni (PESK) 2015/778 għandha tiġi emendata skont dan.

               (11)

               F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-TUE u mat-Trattat dwar il-Funzjonament tal-Unjoni Ewropea (TFUE), id-Danimarka ma tiħux sehem fl-elaborazzjoni u fl-implimentazzjoni ta' deċiżjonijiet u azzjonijiet tal-Unjoni li għandhom implikazzjonijiet ta' difiża. Konsegwentement, id-Danimarka mhix tieħu sehem fl-adozzjoni ta' din id-Deċiżjoni, la hi marbuta biha u lanqas hija soġġetta għall-applikazzjoni tagħha u ma tiħux sehem fil-finanzjament ta' din l-operazzjoni,

         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2015/778 hija emendata kif ġej:

               (1)

               Fl-Artikolu 2(4), l-aħħar sentenza tinbidel b'dan li ġej:
               “Hija tista' tibgħat dik id-data kif ukoll data dwar il-bastimenti u t-tagħmir użati minn dawk il-persuni, u l-informazzjoni rilevanti miksuba waqt it-twettiq ta' dan il-kompitu ewlieni, lill-awtoritajiet rilevanti tal-infurzar tal-liġi tal-Istati Membri u lill-korpi kompetenti tal-Unjoni.”.

               (2)

               Fl-Artikolu 2a, jiżdied il-paragrafu li ġej:
               “4a.   Għall-fini tal-kompitu ta' sostenn imsemmi fil-paragrafu 1, għandu jiġi stabbilit mekkaniżmu ta' monitoraġġ f'koordinazzjoni mill-qrib ma' partijiet interessati oħra rilevanti.”.

               (3)

               Fl-Artikolu 2b, jiżdied il-paragrafu li ġej:
               “4.   Barra minn hekk, fiż-Żona ta' Operazzjoni, u fil-mezzi u l-kapaċitajiet tagħha, EUNAVFOR MED operazzjoni SOPHIA għandha twettaq attivitajiet ta' sorveljanza u tiġbor informazzjoni dwar it-traffikar illegali, inkluż informazzjoni dwar iż-żejt mhux maħdum u esportazzjonijiet oħra illegali li jiksru l-UNSCR 2146 (2014) u l-UNSCR 2362 (2017), u b'hekk tikkontribwixxi għal għarfien tas-sitwazzjoni u sigurtà marittima fil-Mediterran Ċentrali. L-informazzjoni miġbura f'dan il-kuntest tista' tiġi rilaxxata lill-awtoritajiet leġittimi Libjani u lill-awtoritajiet ta' infurzar tal-liġi rilevanti tal-Istati Membri u lil korpi kompetenti tal-Unjoni.”.

               (4)

               Fl-Artikolu 11, jiżdied il-paragrafu li ġej:
               “4.   Għall-perijodu mit-28 ta' Lulju 2017 sal-31 ta' Diċembru 2018, l-ammont ta' referenza għall-ispejjeż komuni ta' EUNAVFOR MED operazzjoni SOPHIA għandu jkun ta' EUR 6 000 000. Il-perċentwal tal-ammont ta' referenza msemmi fl-Artikolu 25(1) tad-Deċiżjoni (PESK) 2015/528 għandu jkun ta' 0 % kemm f'impenji kif ukoll f'pagamenti.”.

               (5)

               Fl-Artikolu 13, it-tieni paragrafu huwa sostitwit b'dan li ġej:
               “EUNAVFOR MED operazzjoni SOPHIA għandha tintemm fil-31 ta' Diċembru 2018.”

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-25 ta' Lulju 2017.

            Għall-Kunsill

            Il-President

         M. MAASIKAS

      (1)  Id-Deċiżjoni tal-Kunsill (PESK) 2015/778 tat-18 ta' Mejju 2015 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA) (ĠU L 122, 19.5.2015, p. 31).

      (2)  Id-Deċiżjoni tal-Kunsill (PESK) 2016/993 tal-20 ta' Ġunju 2016 li temenda d-Deċiżjoni (PESK) 2015/778 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA) (ĠU L 162, 21.6.2016, p. 18).

      (3)  Id-Deċiżjoni tal-Kunsill (PESK) 2016/2314 tad-19 ta' Diċembru 2016 li temenda d-Deċiżjoni (PESK) 2015/778 dwar operazzjoni militari tal-Unjoni Ewropea fin-Nofsinhar tal-Mediterran Ċentrali (EUNAVFOR MED operazzjoni SOPHIA) (ĠU L 345, 20.12.2016, p. 62).


title: Deċiżjoni tal-Kunsill 2009/426/ĠAI tas- 16 ta’ Diċembru 2008 dwar it-tisħiħ tal-Eurojust u li temenda d-Deċiżjoni 2002/187/ĠAI li tistabbilixxi l-Eurojust bil-għan li tiġi msaħħa l-ġlieda kontra l-kriminalità serja

text:
                  4.6.2009

                  MT

                  Il-Ġurnal Uffiċjali tal-Unjoni Ewropea

                  L 138/14

            DEĊIŻJONI TAL-KUNSILL 2009/426/ĠAI
      tas-16 ta’ Diċembru 2008
      dwar it-tisħiħ tal-Eurojust u li temenda d-Deċiżjoni 2002/187/ĠAI li tistabbilixxi l-Eurojust bil-għan li tiġi msaħħa l-ġlieda kontra l-kriminalità serja
      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b’mod partikolari l-Artikoli 31(2) u 34(2)(c) tiegħu,
      Wara li kkunsidra l-inizjattiva tar-Renju tal-Belġju, tar-Repubblika Ċeka, tar-Repubblika tal-Estonja, tar-Renju ta’ Spanja, tar-Repubblika Franċiża, tar-Repubblika Taljana, tal-Gran Dukat tal-Lussemburgu, tar-Renju tal-Olanda, tar-Repubblika tal-Awstrija, tar-Repubblika tal-Polonja, tar-Repubblika Portugiża, tar-Repubblika tas-Slovenja, tar-Repubblika Slovakka u tar-Renju tal-Iżvezja,
      Wara li kkunsidra l-Opinjoni tal-Parlament Ewropew (1),
      Billi:

                  (1)

                  L-Eurojust ġiet stabbilita bid-Deċiżjoni tal-Kunsill 2002/187/ĠAI (2) bħala korp tal-Unjoni Ewropea b’personalità ġuridika, sabiex jiġu stimulati u mtejba l-koordinazzjoni u l-koperazzjoni bejn awtoritajiet ġudizzjarji kompetenti tal-Istati Membri.

                  (2)

                  Abbażi ta’ valutazzjoni tal-espjerenza miksuba mill-Eurojust, huwa meħtieġ tisħiħ ulterjuri tal-effikaċja operattiva tagħha billi jittieħed kont ta’ dik l-esperjenza.

                  (3)

                  Wasal il-waqt li jiġi żgurat li l-Eurojust issir aktar operattiva u li l-istatus tal-membri nazzjonali jiġi approssimat.

                  (4)

                  Sabiex tiġi żgurata kontribuzzjoni kontinwa u effikaċi mill-Istati Membri sabiex l-Eurojust tikseb l-għanijiet tagħha, il-membru nazzjonali għandu jkun meħtieġ li jkollu l-post regolari tax-xogħol tiegħu fis-sede tal-Eurojust.

                  (5)

                  Huwa meħtieġ biex tiġi definita bażi komuni ta’ setgħat li kull membru nazzjonali għandu jkollu fil-kapaċità tiegħu bħala awtorità nazzjonali kompetenti li taġixxi taħt il-liġi nazzjonali. Uħud minn dawn is-setgħat għandhom jingħataw lill-membri nazzjonali għal każijiet urġenti meta ma jkunx possibbli għalih li jidentifika jew jikkuntattja l-awtorità nazzjonali kompetenti tempestivament. Huwa mifhum li dawn is-setgħat ma jkollhomx ikunu eżerċitati jekk ikun possibbli li l-awtorità kompetenti tiġi identifikata u kkuntattjata.

                  (6)

                  Din id-deċiżjoni ma taffettwax il-mod li bih l-Istati Membri jorganizzaw is-sistema ġuridika interna tagħhom jew il-proċeduri ammnistrattivi għall-għażla tal-membru nazzjonali u l-istabbiliment tal-ħidma interna tal-uffiċċji nazzjonali fil-Eurojust.

                  (7)

                  L-istabbiliment ta’ Sistema Permanenti ta’ Koordinazzjoni (On-call Coordination, OCC) fil-Eurojust hu meħtieġ sabiex l-Eurojust issir disponibbli kull ħin tal-ġurnata u sabiex tkun tista’ tintervjeni f’każijiet urġenti. Għandha tkun ir-responsabbiltà ta’ kull Stat Membru li jiżgura li r-rappreżentanti jistgħu fl-OCC jaġixxu fuq bażi ta’ 24 siegħa/7 ijiem.

                  (8)

                  L-Istati Membri għandhom jiżguraw li l-awtoritajiet nazzjonali kompetenti jirreaġixxu mingħajr dewmien żejjed għat-talbiet taħt din id-Deċiżjoni, anke jekk l-awtoritajiet nazzjonali kompetenti jirrifjutaw milli jikkonformaw mat-talbiet magħmula mill-membru nazzjonali.

                  (9)

                  Ir-rwol tal-Kulleġġ għandu jittejjeb f’każijiet ta’ konflitt ta’ ġurisdizzjoni u f’każijiet ta’ rifjuti rikorrenti jew diffikultajiet dwar l-eżekuzzjoni ta’ talbiet għal, u deċiżjonijiet dwar, koperazzjoni ġudizzjarja, inkluż rigward strumenti li jagħtu effetti għall-prinċipju ta’ rikonoxximent reċiproku.

                  (10)

                  Is-sistemi ta’ koordinazzjoni nazzjonali tal-Eurojust għandhom jiġu stabbiliti fl-Istati Membri biex tiġi kkoordinata l-ħidma mwettqa mill-korrispondenti nazzjonali għall-Eurojust, il-korrispondent nazzjonali għall-Eurojust għal kwistjonijiet ta’ terroriżmu, il-korrispondent nazzjonali għan-Network Ġudizzjarju Ewropew u sa tliet punti oħra ta’ kuntatt tan-Network Ġudizzjarju Ewropew, kif ukoll ir-rappreżentanti fin-Networks għal Skwadri Investigattivi Konġunti, Delitti tal-Gwerra, Irkupru ta’ Assi u Korruzzjoni.

                  (11)

                  Is-sistema ta’ koordinazzjoni nazzjonali tal-Eurojust għandha tiżgura li s-Sistema ta’ Ġestjoni ta’ Każijiet (CMS) tirċievi informazzjoni relatata mal-Istat Membru konċernat b’mod effiċjenti u affidabbli. Madankollu, m’għandux ikun li s-sistema ta’ koordinazzjoni nazzjonali tal-Eurojust ikollha tkun responsabbli biex fil-fatt tibgħat l-informazzjoni lill-Eurojust. L-Istati Membri għandhom jiddeċiedu dwar l-aħjar kanal li għandu jintuża għat-trasmissjoni tal-informazzjoni lill-Eurojust.

                  (12)

                  Sabiex is-sistema ta’ koordinazzjoni nazzjonali tal-Eurojust tkun tista’ twettaq il-kompiti tagħha, għandha tiġi żgurata konnessjoni mas-Sistema ta’ Trattament ta’ Każijiet. Il-konnessjoni mas-Sistema ta’ Trattament ta’ Każijiet għandha issir b’kont debitu meħud tas-sistemi informatiċi nazzjonali. L-aċċess għas- Sistema ta’ Trattament ta’ Każijiet fil-livell nazzjonali għandu jkun ibbażat fuq ir-rwol ċentrali tal-membru nazzjonali li huwa responsabbli għall-ftuħ u l-ġestjoni ta’ files ta’ ħidma temporanji.

                  (13)

                  Id-Deċiżjoni Qafas tal-Kunsill 2008/977/ĠAI tas-27 ta’ Novembru 2008 dwar il-protezzjoni ta’ informazzjoni personali pproċessata fil-qafas tal-koperazzjoni tal-pulizija u ġudizzjarja f’materji kriminali (3) hija applikabbli għall-ipproċessar mill-Istati Membri tad-data personali ttrasferita bejn l-Istati Membri u l-Eurojust. Is-sett rilevanti ta’ dispożizzjonijiet ta’ protezzjoni tad-data tad-Deċiżjoni 2002/187/ĠAI m’huwiex ser jiġi affettwat mid-Deċiżjoni Qafas 2008/977/ĠAI u fih dispożizzjonijiet speċifiċi dwar il-protezzjoni ta’ informazzjoni personali li jirregolaw dawn il-kwistjonijiet f’aktar dettall minħabba n-natura, il-funzjonijiet u l-kompetenzi partikolari tal-Eurojust.

                  (14)

                  L-Eurojust għandha tkun awtorizzata tipproċessa ċertu data personali dwar persuni li, taħt il-leġislazzjoni nazzjonali tal-Istati Membri konċernati, huma suspettati li wettqu jew ħadu sehem f’reat kriminali li fir-rigward tiegħu l-Eurojust hija kompetenti, jew li ġew ikkundannati b’tali reat. Il-lista ta’ tali data personali għandha tinkludi numri tat-telefon, indirizzi e-Mail, data dwar reġistrazzjoni ta’ vetturi, profili tad-DNA stabbiliti mill-parti mhux-kodifikanti tad-DNA, ritratti u marki tas-swaba’. Il-lista għandha tinkludi wkoll data dwar traffiku u data dwar lokazzjoni u d-data relatata meħtieġa biex tidentifika l-abbonat jew l-utent ta’ servizz ta’ komunikazzjoni elettronika disponibbli pubblikament: dan m’għandux jinkludi data li tiżvela l-kontenut ta’ komunikazzjoni. Mhux maħsub li l-Eurojust twettaq taqbil awtomat ta’ profili tad-DNA jew ta’ marki tas-swaba’.

                  (15)

                  L-Eurojust għandha tingħata l-opportunità li testendi l-iskadenzi għall-ħażna ta’ data personali sabiex tilħaq l-għanijiet tagħha. Tali deċiżjonijiet għandhom jittieħdu wara konsiderazzjoni bir-reqqa ta’ ħtiġiet partikolari. Kwalunkwe estensjoni ta’ skadenzi għall-ipproċessar ta’ data personali, fejn il-prosekuzzjoni tkun prekluża bi statut fl-Istati Membri kollha konċernati, għandha tiġi deċiża biss fejn hemm ħtieġa speċifika li tiġi pprovduta assistenza taħt din id-Deċiżjoni.

                  (16)

                  Ir-Regoli tal-Korp Konġunt ta’ Sorveljanza għandhom jiffaċilitaw it-tħaddim tagħha.

                  (17)

                  Bil-ħsieb taż-żieda tal-effikaċja operattiva tal-Eurojust it-trasmissjoni tal-informazzjoni lil Eurojust għandha tittejjeb billi jiġu provduti obbligi ċari u limitati għal awtoritajiet nazzjonali.

                  (18)

                  L-Eurojust għandha timplimenta prijoritajiet stabbiliti mill-Kunsill, b’mod partikolari dawk stabbiliti abbażi tal-Valutazzjoni ta’ Theddid mill-Kriminalità Organizzata (VTKO), kif imsemmi fil-Programm tal-Aja (4).

                  (19)

                  L-Eurojust għandha żżomm relazzjonijiet privileġġati man-Network Ġudizzjarju Ewropew ibbażati fuq konsultazzjoni u komplementarjetà. Din id-Deċiżjoni għandha tgħin biex jiġu ċċarati r-rwoli rispettivi tal-Eurojust u l-Network Ġudizzjarju Ewropew u r-relazzjoni reċiproka tagħhom, waqt li tinżamm l-ispeċifiċità tan-Network Ġudizzjarju Ewropew.

                  (20)

                  Xejn f’din id-Deċiżjoni ma għandu jiġi interpretat bħala li jinċidi fuq l-awtonomija tas-segretarjati tan-networks imsemmijin f’din id-Deċiżjoni meta jeżerċitaw il-funzjoni tagħhom bħala persunal tal-Eurojust konformement mar-Regolament tal-Persunal ta’ l-Uffiċjali tal-Komunitajiet Ewropej stabbiliti mir-Regolament tal-Kunsill (KEE, Euratom, KEFA) Nru 259/68 (5).

                  (21)

                  Hu meħtieġ ukoll li tissaħħaħ il-kapaċità tal-Eurojust li taħdem ma’ soċji esterni, bħal Stati terzi, l-Uffiċju Ewropew tal-Pulizija (Europol), l-Uffiċċju Ewropew Kontra l-Frodi (OLAF), iċ-Ċentru tas-Sitwazzjoni Konġunt tal-Kunsill u l-Aġenzija Ewropea għall-Ġestjoni tal-Koperazzjoni Operattiva fuq il-Fruntieri Esterni tal-Istati Membri tal-Unjoni Ewropea (Frontex).

                  (22)

                  Għandu jsir provvediment sabiex l-Eurojust tassenja maġistrati ta’ kollegament fi Stati terzi sabiex tikseb għanijiet simili għal dawk assenjati lil maġistrati ta’ kollegament sekondati mill-Istati Membri abbażi tal-Azzjoni Konġunta 96/277/ĠAI tat-22 ta’ April 1996 dwar qafas għall-iskambju ta’ maġistrati li jikkollegaw direttament sabiex tittejjeb il-koperazzjoni ġudizzjarja bejn l-Istati Membri ta’ l-Unjoni Ewropea (6).

                  (23)

                  Din id-Deċiżjoni tippermetti li jittieħed kont tal-prinċipju ta’ aċċess pubbliku għal dokumenti uffiċjali,

            IDDEĊIEDA KIF ĠEJ:
      Artikolu 1
      Emendi lid-Deċiżjoni 2002/187/ĠAI
      Id-Deċiżjoni 2002/187/ĠAI hija b’dan emendata kif ġej:

                  (1)

                  L-Artikolu 2 għandu jiġi sostitwit b’dan li ġej:
                  “Artikolu 2
                  Kompożizzjoni tal-Eurojust
                  1.   L-Eurojust għandha jkollha membru nazzjonali wieħed sekondat minn kull Stat Membru konformement mas-sistema ġuridika tiegħu, li jkun prosekutur, imħallef jew uffiċjal tal-pulizija ta’ kompetenza ekwivalenti.
                  2.   L-Istati Membri għandhom jiżguraw kontribut kontinwu u effikaċi għall-kisba mill-Eurojust tal-għanijiet tagħha taħt l-Artikolu 3. Sabiex jinkisbu dawk l-għanijiet:

                              (a)

                              il-membru nazzjonali għandu jiġi mitlub li jkollu l-post regolari tax-xogħol tiegħu fis-sede tal-Eurojust;

                              (b)

                              kull membru nazzjonali għandu jkun assistit minn deputat wieħed u minn persuna oħra bħala assistent. Id-deputat u l-assistent jista’ jkollhom il-post regolari tax-xogħol tagħhom fil-Eurojust. Aktar deputati jew assistenti jistgħu jassistu lill-membru nazzjonali u jistgħu, jekk meħtieġ u bi qbil mal-Kulleġġ, ikollhom il-post regolari tax-xogħol tagħhom fil-Eurojust.

                        3.   Il-membru nazzjonali għandu jkollu pożizzjoni li tagħtih is-setgħat imsemmija f’din id-Deċiżjoni sabiex ikun jista’ jwettaq il-kompiti tiegħu.
                  4.   Il-membri nazzjonali, id-deputati u l-assistenti għandhom ikunu suġġetti għal-liġijiet nazzjonali tal-Istati Membri tagħhom fir-rigward l-istatus tagħhom.
                  5.   Id-deputat għandu jissodisfa l-kriterji previsti fil-paragrafu 1 u jkun kapaċi jaġixxi f’isem jew jissostitwixxi l-membru nazzjonali. Assistent jista’ jaġixxi wkoll f’isem jew jissostitwixxi l-membru nazzjonali jekk dan jissodisfa l-kriterji previsti fil-paragrafu 1.
                  6.   L-Eurojust għandha tkun konnessa mas-sistema ta’ koordinazzjoni nazzjonali tal-Eurojust skond l-Arikolu 12.
                  7.   L-Eurojust għandha jkollha l-possibbiltà li tassenja maġistrati ta’ kollegament fi Stati terzi konformement ma’ din id-Deċiżjoni.
                  8.   L-Eurojust għandha, konformement ma’ din id-Deċiżjoni, ikollha Segretarjat immexxi minn Direttur Amministrattiv.”;

                  (2)

                  L-Artikolu 3 għandu jiġi emendat kif ġej:

                              (a)

                              Fil-punt (b) tal-paragrafu 1, il-kliem “assistenza ġudizzjarja internazzjonali u l-implimentazzjoni ta’ ordnijiet ta’ estradizzjoni” għandhom jiġu sostitwiti b’ “talbiet għal, u deċiżjonijiet dwar, koperazzjoni ġudizzjarja, inkluż dwar strumenti li jagħtu effett lill-prinċipju ta’ rikonoxximent reċiproku;”;

                              (b)

                              Fil-punt 2, il-kliem “fl-Artikolu 27(3)” għandhom jiġu sostitwiti bil-kliem “fl-Artikolu 3(2)”.

                  (3)

                  L-Artikolu 4(1) għandu jiġi emendat kif ġej:

                              (a)

                              Il-punt (a) għandu jiġi sostitwit b’dan li ġej:

                                          “(a)

                                          il-forom ta’ delitti u r-reati li fir-rigward tagħhom l-Europol ikun f’kull ħin kompetenti li jaġixxi;” (7);

                              (b)

                              Il-punt (b) għandu jitħassar;

                              (c)

                              Fil-punt (c), il-kliem “fil-punt (a) u (b)” għandhom jiġu sostitwiti bil-kliem “fil-punt (a)”;

                  (4)

                  Għandu jiddaħħal l-Artikolu li ġej:
                  “Artikolu 5a
                  Sistema Permanenti ta’ Koordinazzjoni
                  1.   Sabiex twettaq il-kompiti tagħha f’każijiet urġenti, l-Eurojust għandha tistabbilixxi Sistema Permanenti ta’ Koordinazzjoni (On-call Coordination, OCC) kapaċi li tirċievi u tipproċessa f’kull ħin talbiet indirizzati lilha. L-OCC għandha tkun kuntattabbli, permezz ta’ punt ta’ kuntatt OCC uniku fl-Eurojust, fuq bażi ta’ 24 siegħa għal sebat ijiem fil-ġimgħa.
                  2.   L-OCC għandha sserraħ fuq rappreżentant wieħed (rappreżentant OCC) għal kull Stat Membru, li jista’ jkun jew il-membru nazzjonali, id-deputat tiegħu, jew assistent intitolat li jissostitwixxi l-membru nazzjonali. Ir-rappreżentant OCC għandu jkun jista’ jaġixxi fuq bażi ta’ 24 siegħa għal sebat ijiem fil-ġimgħa.
                  3.   Meta f’każijiet urġenti, talba għal, jew deċiżjoni dwar, koperazzjoni ġudizzjarja, inkluż rigward l-istrumenti li jagħtu effett lill-prinċipju ta’ rikonoxximent reċiproku, jeħtieġ li titwettaq fi Stat Membru wieħed jew aktar, l-awtorità kompetenti rikjedenti jew emittenti tista’ tgħaddiha lill-OCC. Il-punt ta’ kuntatt OCC għandu jgħaddiha immedjatament lir-rappreżentant OCC tal-Istat Membru minn fejn tkun oriġinat it-talba u, jekk espliċitament mitlub mill-awtortià trasmittenti jew emittenti, lir-rappreżentanti OCC tal-Istati Membri li fuq it-territorju tagħhom tiġi eżegwita t-talba. Ir-rappreżentanti OCC għandhom jaġixxu mingħajr dewmien, b’rabta mal-eżekuzzjoni tat-talba fl-Istat Membru tagħhom, permezz tal-eżerċizzju tal-kompiti jew is-setgħat disponibbli għalihom, kif imsemmija fl-Artikolu 6 u l-Artikoli 9a sa 9f.”;

                  (5)

                  L-Artikolu 6 għandu jiġi emendat kif ġej:

                              (a)

                              il-paragrafu eżistenti għandu jsir il-paragrafu 1;

                              (b)

                              il-punt (a) tal-paragrafu 1(a) għandu jiġi sostitwit b’dan li ġej:

                                          “(a)

                                          tista’ titlob, filwaqt li tagħti raġunijiet, lill-awtoritajiet kompetenti ta’ l-Istati Membri konċernati sabiex:

                                                      (i)

                                                      iwettqu investigazzjoni jew prosekuzzjoni ta’ atti speċifiċi;

                                                      (ii)

                                                      jaċċettaw li waħda minnhom tista’ tkun f’pożizzjoni aħjar li twettaq investigazzjoni jew li tħarrek atti speċifiċi;

                                                      (iii)

                                                      jikkoordinaw bejn l-awtoritajiet kompetenti ta’ l-Istati Membri konċernati;

                                                      (iv)

                                                      jistabbilixxu skwadra investigattiva konġunta; bl-istrumenti rilevanti ta’ koperazzjoni;

                                                      (v)

                                                      jipprovduha b’kull informazzjoni li tkun neċessarja biex taqdi l-funzjonijiet tagħha;

                                                      (vi)

                                                      jieħdu miżuri speċjali ta’ investigazzjoni;

                                                      (vii)

                                                      jieħdu kull miżura oħra ġustifikata għall-investigazzjoni jew prosekuzzjoni;”

                              (c)

                              il-punt (g) tal-paragrafu 1 għandu jitħassar;

                              (d)

                              għandu jiddaħħal il-paragrafu li ġej:
                              “2.   L-Istati Membri għandhom jiżguraw li l-awtoritajiet nazzjonali kompetenti jirreaġixxu mingħajr dewmien inġustifikabbli għal talbiet magħmulin taħt dan l-Artikolu.”;

                  (6)

                  L-Artikolu 7 għandu jiġi emendat kif ġej:

                              (a)

                              il-paragrafu eżistenti għandu jsir il-paragrafu 1;

                              (b)

                              għandhom jiżdiedu l-paragrafi li ġejjin:
                              “2.   Fejn żewġ membri nazzjonali jew aktar ma jistgħux jaqblu dwar kif isolvu każ ta’ konflitt ta’ ġurisdizzjoni fir-rigward it-teħid ta’ investigazzjonijiet jew prosekuzzjonijiet taħt l-Artikolu 6 u b’mod partikolari l-Artikolu 6(1)(c), il-Kulleġġ għandu jintalab jagħti opinjoni mhux vinkolanti bil-miktub dwar il-każ, dment li l-każ ma kienx jista’ jiġi solvut permezz ta’ qbil reċiproku bejn l-awtoritajiet nazzjonali kompetenti konċernati. L-opinjoni tal-Kulleġġ għandha tintbagħat minnufih lill-Istati Membri konċernati. Dan il-paragrafu huwa mingħajr preġudizzju għall-paragrafu 1(a)(ii).
                              3.   Minkejja d-dispożizzjonijiet li jinsabu fi kwalunkwe strument adottat mill-Unjoni Ewropea rigward il-koperazzjon ġudizzjarja, awtorità kompetenti tista’ tirrapporta lill-Eurojust ċaħdiet rikorrenti jew diffikultajiet li jikkonċernaw l-eżekuzzjoni ta’ talbiet għal, u deċiżjonijiet dwar, koperazzjoni ġudizzjarja inkluż dwar strumenti li jagħtu effett lill-prinċipju ta’ rikonoxximent reċiproku, u titlob lill-Kulleġġ sabiex joħroġ opinjoni mhux vinkolanti bil-miktub dwar il-kwistjoni, dment li din ma tkunx tista’ tiġi solvuta permezz ta’ qbil reċiproku bejn l-awtoritajiet nazzjonali kompetenti jew permezz tal-involviment tal-membri nazzjonali konċernati. L-opinjoni tal-Kulleġġ għandha tintbagħat minnufih lill-Istati Membri konċernati. L-opinjoni tal-Kulleġġ għandha tintbagħat minnufih lill-Istati Membri konċernati.”;

                  (7)

                  L-Artikoli 8 u 9 għandhom jiġu sostitwiti b’dan li ġej:
                  “Artikolu 8
                  Segwitu għal talbiet u opinjonijiet tal-Eurojust
                  Jekk l-awtoritajiet kompetenti tal-Istati Membri konċernati jiddeċiedu li ma jikkonformawx ma’ talba msemmija fl-Artikolu 6(1)(a) jew fl-Artikolu 7(1)(a), jew jiddeċiedu li ma jsegwux opinjoni bil-miktub imsemmija fl-Artikolu 7(2) u (3), huma għandhom jinformaw lill-Eurjust mingħajr wisq dewmien dwar id-deċiżjoni tagħhom u r-raġunijiet għaliha. Fejn ma jkunx possibbli li jingħataw raġunijiet għaċ-ċaħda tal-konformità ma’ talba minħabba li jekk isir hekk dan ikun ta’ ħsara għall-interessi tas-sigurtà nazzjonali essenzjali jew jipperikola s-sikurezza ta’ xi individwi, l-awtoritajiet kompetenti tal-Istati Membri jistgħu jiċċitaw raġunijiet operattivi.
                  Artikolu 9
                  Membri nazzjonali
                  1.   It-tul tal-mandat ta’ membru nazzjonali għandu jkun ta’ mill-anqas erba’ snin. L-Istati Membri ta’ oriġini jistgħu jġeddu l-mandat. Il-membru nazzjonali m’għandhux jitneħħa qabel l-aħħar ta’ mandat mingħajr ma’ l-Kunsill ikun informat minn qabel bit-tneħħija u bir-raġuni għal dan. Fejn membru nazzjonali jkun President jew Viċi-President tal-Eurojust, il-mandat tiegħu għandu tal-anqas ikun tali li hu jkun jista’ jwettaq il-funzjoni tiegħu bħala President jew Viċi-President għall-mandat elett kollu.
                  2.   L-informazzjoni kollha skambjata bejn l-Eurojust u l-Istati Membri għandha tiġi trasmessa permezz tal-membru nazzjonali.
                  3.   Sabiex jintlaħqu l-għanijiet tal-Eurojust, il-membru nazzjonali għandu jkollu tal-inqas aċċess ekwivalenti għal jew tal-inqas ikun jista’ jikseb id-data fit-tipi ta’ reġistri li ġejjin tal-Istat Membru tiegħu kif tkun disponibbli lilu fir-rwol tiegħu bħala prosekutur, imħallef jew uffiċjal tal-pulizija, abbażi ta’ liema jkun applikabbli, fuq livell nazzjonali:

                              (a)

                              records kriminali;

                              (b)

                              reġistri ta’ persuni arrestati;

                              (c)

                              reġistri ta’ investigazzjoni;

                              (d)

                              reġistri tad-DNA;

                              (e)

                              reġistri oħrajn tal-Istat Membru tiegħu fejn iqis din id-data meħtieġa għalih biex ikun jista’ jwettaq il-kompiti tiegħu.

                        4.   Membru nazzjonali jista’ jagħmel kuntatt mal-awtoritajiet kompetenti tal-Istat Membru tiegħu direttament.”;

                  (8)

                  Għandhom jiddaħħlu l-Artikoli li ġejjin:
                  “Artikolu 9a
                  Setgħat tal-membru nazzjonali konferiti lilu fil-livell nazzjonali
                  1.   Fejn il-membru nazzjonali jeżerċita s-setgħat imsemmija fl-Artikoli 9b, 9c u 9d, huwa jagħmel dan fil-kapaċità tiegħu bħala awtorità nazzjonali kompetenti u jaġixxi taħt il-liġi nazzjonali u suġġett għall-kondizzjonijiet stabbiliti f’dan l-Artikolu u fl-Artikoli 9a sa 9e. Fit-twettiq tal-kompiti tiegħu, il-membru nazzjonali għandu, fejn xieraq, jgħarraf jekk huwa jkun qiegħed jaġixxi konformement mas-setgħat mogħtija lill-membru nazzjonali taħt dan l-Artikolu u l-Artikoli 9b, 9c u 9d.
                  2.   Kull Stat Membru għandu jiddefinixxi n-natura u l-estent tas-setgħat li huwa jagħti lill-membru nazzjonali tiegħu fir-rigward ta’ koperazzjoni ġudizzjarja rigward dak l-Istat Membru. Madankollu, kull Stat Membru għandu jikkonferixxi lill-membru nazzjonali tiegħu mill-anqas is-setgħat deskritti fl-Artikolu 9b u, suġġett għall-Artikolu 9e, is-setgħat deskritti fl-Artikoli 9c u 9d, li jkunu disponsibbli għalih bħala mħallef, prosekutur jew uffiċjal tal-pulizija, abbażi ta’ liema jkun applikabbli, fil-livell nazzjonali.
                  3.   Meta jaħtar lill-membru nazzjonali tiegħu u fi kwalunkwe ħin ieħor jekk ikun meħtieġ, l-Istat Membru għandu jinnotifika lill-Eurojust u lis-Segretarjat Ġenerali tal-Kunsill bid-deċiżjoni tiegħu rigward l-implimentazzjoni tal-paragrafu 2 sabiex dan tal-aħħar ikun jista’ jinforma lill-Istati Membri l-oħrajn. L-Istati Membri għandhom jintrabtu li jaċċettaw u li jirrikonoxxu l-prerogattivi mogħtija sa fejn ikunu konformi ma’ l-impenli internazzjonali.
                  4.   Kull Stat Membru għandu jiddefinixxi d-dritt għal membru nazzjonali li jaġixxi fir-rigward tal-awtoritajiet ġudizzjarji barranin, konformement ma’ l-impenji internazzjonali tiegħu.
                  Artikolu 9b
                  Setgħat ordinarji
                  1.   Il-membri nazzjonali, fil-kapaċità tagħhom bħala awtoritajiet nazzjonali kompetenti, għandhom ikunu intitolati li jirċievu, jittrasmettu, jiffaċilitaw, jagħmlu segwitu u jipprovdu data supplimentari relatata mal-eżekuzzjoni ta’ talbiet għal, u deċiżjonijiet dwar, koperazzjoni ġudizzjarja, inkluż rigward strumenti li jagħtu effett lill-prinċipju ta’ rikonoxximent reċiproku. Fejn ikunu eżerċitati s-setgħat imsemmija f’dan il-paragrafu, l-awtorità kompetenti għandha tkun infurmata minnufih.
                  2.   Fil-każ ta’ eżekuzzjoni parzjali jew inadegwata ta’ talba għal koperazzjoni ġudizzjarja, il-membri nazzjonali, fil-kapaċità tagħhom bħala awtoritajiet nazzjonali kompetenti, għandhom ikunu intitolati li jitolbu lill-awtorità nazzjonali kompetenti tal-Istat Membru tagħhom għal miżuri supplimentari sabiex it-talba tiġi eżegwita kompletament.
                  Artikolu 9c
                  Setgħat eżerċitati bi qbil ma’ awtorità nazzjonali kompetenti
                  1.   Il-membri nazzjonali jistgħu, fil-kapaċità tagħhom bħala awtoritajiet nazzjonali kompetenti, bi qbil ma’ awtorità nazzjonali kompetenti, jew fuq talba tagħha u abbażi ta’ każ b’każ, jeżerċitaw is-setgħat li ġejjin:

                              (a)

                              l-emissjoni u t-tlestija ta’ talbiet għal, u deċiżjonijiet dwar, koperazzjoni ġudizzjarja, inkluż rigward strumenti li jagħtu effett lill-prinċipju ta’ rikonoxximent reċiproku;

                              (b)

                              l-eżekuzzjoni fit-territorju tal-Istat Membru tagħhom ta’ talbiet għal, u deċiżjonijiet dwar, koperazzjoni ġudizzjarja, inkluż rigward strumenti li jagħtu effett lill-prinċipju ta’ rikonoxximent reċiproku;

                              (c)

                              l-emissjoni tal-ordni fl-Istat Membru tagħhom ta’ miżuri investigattivi meqjusa bħala meħtieġa f’laqgħa ta’ koordinazzjoni organizzata mill-Eurojust biex tiġi pprovduta assistenza lill-awtoritajiet nazzjonali kompetenti konċernati minn investigazzjoni konkreta u li għaliha l-awtoritajiet nazzjonali kompetenti konċernati mill-investigazzjoni jkunu mistiedna jipparteċipaw;

                              (d)

                              l-awtorizzazzjoni u l-koordinazzjoni ta’ kunsinni kkontrollati fl-Istat Membru tagħhom.

                        2.   Is-setgħat imsemmija f’dan l-Artikolu għandhom, fil-prinċipju, ikunu eżerċitati minn awtorità nazzjonali kompetenti.
                  Artikolu 9d
                  Setgħat eżerċitati f’każijiet urġenti
                  Fil-kapaċità tagħhom bħala awtoritajiet nazzjonali kompetenti, il-membri nazzjonali għandhom, f’każijiet urġenti u sa fejn ma jkunx possibbli għalihom li jidentifikaw jew li jikkuntattjaw l-awtorità nazzjonali kompetenti tempestivament, ikunu intitolati:

                              (a)

                              li jawtorizzaw u jikkoordinaw kunsinni kkontrollati fl-Istat Membru tagħhom;

                              (b)

                              li jeżegwixxu, fir-rigward tal-Istat Membru tagħhom, talba għal, jew deċiżjoni dwar, koperazzjoni ġudizzjarja, inkluż rigward strumenti li jagħtu effett lill-prinċipju ta’ rikonoxximent reċiproku.

                        Hekk kif l-awtorità nazzjonali kompetenti tkun identifikata jew ikkuntattjata, hija għandha tkun infurmata bl-eżerċizzju tas-setgħat imsemmija f’dan l-Artikolu.
                  Artikolu 9e
                  Talbiet minn membri nazzjonali fejn ma jistgħux jiġu eżerċitati setgħat
                  1.   Il-membru nazzjonali, fil-kapaċità tiegħu bħala awtorità nazzjonali kompetenti, għandu tal-anqas ikun kompetenti biex jissottometti proposta lill-awtorità kompetenti għat-twettiq tas-setgħat imsemmija fl-Artikoli 9c u 9d meta l-konferiment ta’ tali setgħat lill-membru nazzjonali imur kontra:

                              (a)

                              regoli kostituzzjonali,
                              jew

                              (b)

                              aspetti fundamentali tas-sistema tal-ġustizzja kriminali:

                                          (i)

                                          dwar id-diviżjoni ta’ setgħat bejn il-pulizija, il-prosekuturi u l-imħallfin;

                                          (ii)

                                          dwar id-diviżjoni funzjonali ta’ kompiti bejn l-awtoritajiet ta’ prosekuzzjoni;
                                          jew

                                          (iii)

                                          relatati mal-istruttura federali tal-Istat Membru konċernat.

                        2.   L-Istati Membri għandhom jiżguraw li, fil-każijiet imsemmija fil-paragrafu 1, it-talba emessa mill-membru nazzjonali tkun trattata mingħajr dewmien inutli mill-awtorità kompetenti nazzjonali.
                  Artikolu 9f
                  Parteċipazzjoni ta’ membri nazzjonali fi skwadri investigattivi konġunti
                  Il-membri nazzjonali għandhom ikunu intitolati li jipparteċipaw fi skwadri investigattivi konġunti, inkluż fl-istabbiliment tagħhom, taħt l-Artikolu 13 tal-Konvenzjoni dwar Assistenza Reċiproka f’Materji Kriminali bejn l-Istati Membri tal-Unjoni Ewropea jew id-Deċiżjoni Qafas tal-Kunsill 2002/465/ĠAI tat-13 ta’ Ġunju 2002 dwar skwadri investigattivi konġunti (*) li tikkonċerna l-Istat Membru tagħhom stess. Madankollu, l-Istati Membri jistgħu jagħmlu l-parteċipazzjoni tal-membru nazzjonali suġġetta għall-qbil tal-awtorità nazzjonali kompetenti. Il-membri nazzjonali, id-deputati tagħhom jew l-assistenti tagħhom, għandhom ikunu mistiedna jipparteċipaw fi kwalunkwe skwadra investigattiva konġunta li tinvolvi l-Istat Membru tagħhom u li għaliha jingħata finanzjament Komunitarju skont l-istrumenti finanzjarji applikabbli. Kull Stat Membru għandu jiddefinixxi jekk il-membru nazzjonali jipparteċipax fl-iskwadra investigattiva konġunta bħala awtorità nazzjonali kompetenti jew f’isem l-Eurojust.

                     (*)  ĠU L 162, 20.6.2002, p. 1.”;"

                  (9)

                  L-Artikolu 10 għandu jiġi emendat kif ġej:

                              (a)

                              Fil-paragrafu 2, l-ewwel sentenza għandha tiġi sostitwita b’dan li ġej:
                              “2.   Il-Kunsill għandu, b’maġġoranza kwalifikata, japprova r-Regoli ta’ Proċedura tal-Eurojust fuq proposta mill-Kulleġġ. Il-Kulleġġ għandu jadotta l-proposta tiegħu b’maġġoranza ta’ żewġ terzi wara konsultazzjoni mal-Bord Konġunt ta’ Sorveljanza previst fl-Artikolu 23 fir-rigward tad-dispożizzjonijiet dwar l-ipproċessar ta’ data personali.”;

                              (b)

                              Fil-paragrafu 3, il-kliem “Meta jaġixxi skond l-Artikolu 7(a)” għandhom jiġu sostitwiti bil-kliem “Meta jaġixxi taħt l-Artikolu 7(1)(a), (2) u (3)”;

                  (10)

                  L-Artikolu 12 għandu jiġi sostitwit b’dan li ġej:
                  “Artikolu 12
                  Sistema ta’ koordinazzjoni nazzjonali tal-Eurojust
                  1.   Kull Stat Membru għandu jaħtar korrispondent nazzjonali wieħed jew aktar għall-Eurojust.
                  2.   Kull Stat Membru għandu, qabel l-4 ta’ Ġunju 2011 jistabbilixxi sistema ta’ koordinazzjoni nazzjonali tal-Eurojust biex tkun żgurata l-koordinazzjoni tal-ħidma mwettqa minn:

                              (a)

                              il-korrispondenti nazzjonali għall-Eurojust;

                              (b)

                              il-korrispondent nazzjonali għall-Eurojust għal kwistjonijiet ta’ terroriżmu;

                              (c)

                              il-korrispondent nazzjonali għan-Network Ġudizzjarju Ewropew u sa tliet punti ta’ kuntatt oħra tan-Network Ġudizzjarju Ewropew;

                              (d)

                              membri nazzjonali jew punti ta’ kuntatt tan-Network għal Skwadri ta’ Investigazzjoni Konġunta u n-Networks stabbiliti bid-Deċiżjoni tal-Kunsill 2002/494/ĠAI tat-13 ta’ Ġunju 2002 li tistabbilixxi network Ewropew ta’ punti ta’ kuntatt dwar persuni li huma responsabbli għal ġenoċidju, reati kontra l-umanità u reati tal-gwerra (**), id-Deċiżjoni tal-Kunsill 2007/845/ĠAI tas-6 ta’ Diċembru 2007 dwar il-koperazzjoni bejn l-Uffiċċji għall-Irkupru ta’ l-Assi ta’ l-Istati Membri fil-qasam tar-rintraċċar u l-identifikazzjoni ta’ rikavati mill-kriminalità, jew proprjetà oħra relatata magħha (***) u bid-Deċiżjoni tal-Kunsill 2008/852/ĠAI tal-24 ta’ Ottubru 2008 dwar network ta’ punti ta’ kuntatt kontra l-korruzzjoni (****).

                        3.   Il-persuni msemmijin fil-paragrafi 1 u 2 għandhom iżommu l-pożizzjoni u l-istatus tagħhom skond il-liġi nazzjonali.
                  4.   Il-korrispondenti nazzjonali għall-Eurojust għandhom ikunu responsabbli għall-funzjonament tas-sistema ta’ koordinazzjoni nazzjonali tal-Eurojust. Meta jinħatru diversi korrispondenti għall-Eurojust, wieħed minnhom għandu jkun responsabbli għall-funzjonament tas-sistema ta’ koordinazzjoni nazzjonali tal-Eurojust.
                  5.   Is-sistema ta’ koordinazzjoni nazzjonali tal-Eurojust għandha tiffaċilita, fl-Istat Membru, it-twettiq tal-kompiti tal-Eurojust, partikolarment billi:

                              (a)

                              tiżgura li s-Sistema tal-Ġestjoni ta’ Każijiet imsemmija fl-Artikolu 16 tirċievi data relatata mal-Istat Membru konċernat b’mod effiċjenti u affidabbli;

                              (b)

                              tassisti sabiex jiġi determinat jekk każ għandux jiġi ttrattat bl-assistenza tal-Eurojust jew tan-Network Ġudizzjarju Ewropew;

                              (c)

                              tassisti lill-membru nazzjonali fl-identifikazzjoni tal-awtoritajiet pertinenti għall-eżekuzzjoni tat-talbiet għal, u deċiżjonijiet dwar, kopkoperazzjoni ġudizzjarja, inkluż rigward strumenti li jagħtu effett lill-prinċipju ta’ rikonoxximent reċiproku;

                              (d)

                              iżżomm relazzjonijiet mill-qrib mal-Unità Nazzjonali tal-Europol.

                        6.   Sabiex jiksbu l-għanijiet imsemmija fil-paragrafu 5, il-persuni msemmija fil-paragrafu 1 u fil-paragrafu 2(a), (b) u (c) għandhom, u l-persuni msemmija fil-paragrafu 2(d) jistgħu, ikunu konnessi mas-Sistema ta’ Ġestjoni ta’ Każijiet konformement ma’ dan l-Artikolu u mal-Artikoli 16, 16a, 16b u 18 kif ukoll mar-Regoli ta’ Proċedura tal-Eurojust. Il-konnessjoni mas-Sistema ta’ Ġesjoni tal-Każijiet għandha titħallas mill-baġit ġenerali tal-Unjoni Ewropea.
                  7.   Xejn f’dan l-Artikolu m’għandu jinftiehem li jinċidi fuq il-kuntatti diretti bejn l-awtoritajiet ġudizzjarji kompetenti kif previst fi strumenti dwar il-koperazzjoni ġudizzjarja, bħall-Artikolu 6 tal-Konvenzjoni dwar Assistenza Reċiproka f’Affarijiet Kriminali bejn l-Istati Membri tal-Unjoni Ewropea. Ir-relazzjonijiet bejn il-membru nazzjonali u l-korrispondenti nazzjonali m’għandhomx jipprekludu kuntatti diretti bejn il-membru nazzjonali u l-awtoritajiet kompetenti tiegħu.

                     (**)  ĠU L 167, 26.6.2002, p. 1. (Verżjoni MT, Edizzjoni Speċjali, Kapitolu 19, Volum 6, p. 23)."

                     (***)  ĠU L 332, 18.12.2007, p. 103."

                     (****)  ĠU L 301, 12.11.2008, p. 38.”"

                  (11)

                  L-Artikolu 13 għandu jiġi sostitwit b’dan li ġej:
                  “Artikolu 13
                  Skambju ta’ data mal-Istati Membri u bejn membri nazzjonali
                  1.   L-awtoritajiet kompetenti tal-Istati Membri għandhom jiskambjaw mal-Eurojust kull data meħtieġa għat-twettiq tal-kompiti tagħha konformement mal-Artikoli 4 u 5 kif ukoll konformement mar-regoli dwar il-protezzjoni tad-data stabbiliti f’din id-Deċiżjoni. Din għandha tinkludi mill-inqas id-data msemmija fil-Paragrafi 5, 6 u 7.
                  2.   It-trasmissjoni tad-data lill-Eurojust għandha tkun interpretata bħala talba għal assistenza tal-Eurojust fil-każ konċernat biss jekk ikun speċifikat hekk mill-awtorità kompetenti.
                  3.   Il-membri nazzjonali tal-Eurojust għandhom ikunu awtorizzati li jiskambjaw kull data meħtieġa għat-twettiq tal-kompiti tal-Eurojust, mingħajr awtorizzazzjoni minn qabel, fosthom jew mal-awtoritajiet kompetenti tal-Istati Membri tagħhom. B’mod partikolari l-membri nazzjonali għandhom ikunu infurmati minnufih b’każ li jikkonċernahom.
                  4.   Dan l-Artikolu għandu jkun mingħajr preġudizzju għal obbligi oħrajn rigward it-trasmissjoni ta’ data lill-Eurojust, inkluża d-Deċiżjoni tal-Kunsill 2005/671/ĠAI tal-20 ta’ Settembru 2005 dwar l-iskambju ta’ data u l-koperazzjoni fir-rigward ta’ reati terroristiċi (*****).
                  5.   L-Istati Membri għandhom jiżguraw li l-membri nazzjonali jkunu informati dwar l-istabbiliment ta’ skwadra investigattiva konġunta, kemm jekk stabbilita taħt l-Artikolu 13 tal-Konvenzjoni dwar Assistenza Reċiproka f’Materji Kriminali bejn l-Istati Membri tal-Unjoni Ewropea kif ukoll jekk taħt id-Deċiżjoni Qafas 2002/465/ĠAI, u dwar ir-riżultati tal-ħidma ta’ dawn l-iskwadri.
                  6.   L-Istati Membri għandhom jiżguraw li l-membru nazzjonali tagħhom ikun infurmat mingħajr dewmien inutli b’kull każ li fih ikunu involuti direttament mill-anqas tliet Stati Membri u li t-talbiet għalih jew id-deċiżjonijiet dwar il-koperazzjoni ġudizzjarja inkluż rigward strumenti li jagħtu effett lill-prinċipju ta’ rikonoxximent reċiproku jkunu ntbagħtu lil mill-anqas żewġ Stati Membri u

                              (a)

                              ir-reat involut ikun punibbli fl-Istat Membru rikjedenti jew emittenti b’sentenza ta’ kustodja jew ordni ta’ detenzjoni għal perijodu massimu ta’ mill-anqas ħames jew sitt snin, li jrid jiġi deċiż mill-Istat Membru konċernat, u hu inkluż fil-lista li ġejja:

                                          (i)

                                          it-traffikar tal-bnedmin;

                                          (ii)

                                          sfruttament sesswali ta’ tfal u pornografjia bi tfal;

                                          (iii)

                                          traffikar ta’ droga;

                                          (iv)

                                          traffikar tal-armi tan-nar, il-partijiet u l-komponenti tagħhom u l-munizzjon;

                                          (v)

                                          korruzzjoni;

                                          (vi)

                                          frodi li tolqot l-interessi finanzjarji tal-Komunitajiet Ewropej;

                                          (vii)

                                          falsifikazzjoni tal-euro;

                                          (viii)

                                          money laundering;

                                          (ix)

                                          attakki kontra sistemi informatiċi;

                                    jew

                              (b)

                              ikun hemm indikazzjonijiet fattwali li tkun involuta organizzazzjoni kriminali;
                              jew

                              (c)

                              ikun hemm indikazzjonijiet li l-każ jista’ jkollu dimensjoni transkonfinali serja jew riperkussjonijiet fil-livell tal-Unjoni Ewropea jew jista’ jinċidi fuq Stati Membri oħrajn minbarra dawk direttament involuti.

                        7.   L-Istati Membri għandhom jiżguraw li l-membru nazzjonali tagħhom jkun informat ukoll dwar:

                              (a)

                              każijiet fejn jitqajjem jew jaf jitqajjem konflitt ta’ ġurisdizzjoni;

                              (b)

                              kunsinni kkontrollati li jolqtu mill-anqas tliet Stati, li mill-anqas tnejn minnhom huma Stati Membri;

                              (c)

                              diffikultajiet jew ċaħdiet ripetuti rigward l-eżekuzzjoni tat-talbiet għal, u deċiżjonijiet dwar, koperazzjoni ġudizzjarja, inkluż rigward strumenti li jagħtu effett lill-prinċipju ta’ rikonoxximent reċiproku.

                        8.   L-awtoritajiet nazzjonali m’għandhomx ikunu obbligati f’każ partikolari li jagħtu xi data jekk dan ikun ifisser:

                              (a)

                              li ssir ħsara lill-interessi essenzjali tas-sigurtà nazzjonali; jew

                              (b)

                              li tiġi pperikolata s-sigurtà ta’ individwi.

                        9.   Dan l-Artikolu għandu jkun mingħajr preġudizzju għall-kondizzjonijiet stabbiliti f’kull ftehim jew arranġament bilaterali jew multilaterali bejn l-Istati Membri u Stati terzi inkużi kwalunkwe kondizzjonijiet stabbiliti minn Stati terzi dwar l-użu ta’ data ladarba tkun ingħatat.
                  10.   Id-data mibgħuta mill-Eurojust taħt il-paragrafi 4, 5 u 8 għandha mill-anqas tinkludi, fejn disponibbli, it-tipi ta’ data li tinsab fil-lista prevista fl-Anness għal din id-Deċiżjoni.
                  11.   L-informazzjoni msemmija f’dan l-Artikolu għandha tinbagħat lill-Eurojust f’mod strutturat.
                  12.   Sal-4 ta’ Ġunju 2014 (*****), il-Kummissjoni għandha tistabbilixxi, abbażi tad-data mibgħuta mill-Eurojust, rapport dwar l-implimentazzjoni ta’ dan l-Artikolu, akkumpanjat minn kwalunkwe proposta li hija tqis adegwata, inkluż bil-ħsieb li tiġi kkunsidrata emenda għall-paragrafi 5, 6 u 7 u l-Anness.

                     (*****)  ĠU L 253, 29.9.2005, p. 22.”;"

                     (*****)  ĠU L 253, 29.9.2005, p. 22.”;"

                  (12)

                  Għandu jiddaħħal l-Artikolu li ġej:
                  “Artikolu 13a
                  Informazzjoni provduta mill-Eurojust lill-awtoritajiet nazzjonali kompetenti
                  1.   L-Eurojust għandha tipprovdi lill-awtoritajiet nazzjonali kompetenti b’informazzjoni u reazzjoni dwar ir-riżultati tal-ipproċċessar tal-informazzjoni, inkluża l-eżistenza ta’ kollegamenti ma’ każijiet diġà maħżunin fis-Sistema ta’ Ġestjoni ta’ Każijiet.
                  2.   Barra minn hekk, fejn awtorità nazzjonali kompetenti titlob lill-Eurojust biex tipprovdiha b’informazzjoni, l-Eurojust għandha tibgħatha fiż-żmien mitlub minn dik l-awtorità.”;

                  (13)

                  L-Artikolu 14 ġhandu jiġi emendat kif ġej:

                              (a)

                              fil-paragrafu 3, il-kliem “skond l-Artikoli 13 u 26” għandhom jiġu sostitwiti bil-kliem “taħt l-Artikoli 13, 26 u 26a”;

                              (b)

                              il-paragrafu 4 għandu jitħassar;

                  (14)

                  L-Artikolu 15 ġhandu jiġi emendat kif ġej:

                              (a)

                              fil-frażi introduttiva, il-kliem “huma s-suġġett għal investigazzjoni kriminali jew prosekuzzjoni għal waħda jew iktar forom ta’ kriminalità jew ir-reati definiti fl-Artikolu 4” għandhom jiġu sostitwiti bil-kliem “huma suspettati li wettqu jew ħadu sehem f’reat kriminali li fir-rigward tiegħu l-Eurojust hija kompetenti jew li ġew ikkundannati b’tali reat.”

                              (b)

                              għandhom jiżdiedu il-punti li ġejjin:

                                          “(l)

                                          numri tat-telefon, indirizzi ta’ posta elettronika, data msemmija fl-Artikolu 2(2)(a) tad-Direttiva 2006/24/KE tal-Parlament Ewropew u tal-Kunsill tal-15 ta’ Marzu 2006 dwar iż-żamma ta’ data ġenerata jew proċessata b’konnessjoni mal-provvista ta’ servizzi pubblikament disponibbli ta’ komunikazzjoni elettronika jew ta’ networks ta’ komunikazzjoni pubblika (******);

                                          (m)

                                          data ta’ reġistrazzjoni tal-vettura;

                                          (n)

                                          profili tad-DNA stabbiliti mill-parti non kodifikanti tad-DNA, ritratti u marki tas-swaba’.

                                 (******)  ĠU L 105, 13.4.2006, p. 54.”"

                  (15)

                  L-Artikolu 16 għandu jiġi sostitwit b’dan li ġej:
                  “Artikolu 16
                  Sistema ta’ Ġestjoni ta’ Każijiet, indiċi u fajls ta’ ħidma temporanji
                  1.   Konformement ma’ din id-Deċiżjoni, l-Eurojust għandha tistabbilixxi Sistema ta’ Ġestjoni ta’ Każijiet magħmula minn fajls ta’ ħidma temporanji u ta’ indiċi li fih data personali u mhux personali.
                  2.   Is-Sistema ta’ Ġestjoni ta’ Każijiet għandha tkun maħsuba biex:

                              (a)

                              tappoġġja l-amministrazzjoni u l-kordinazzjoni ta’ investigazzjonijiet u prosekuzzjonijiet li għalihom tkun qiegħda tipprovdi assistenza l-Eurojust, b’mod partikolari bil-cross-referencing ta’ informazzjoni;

                              (b)

                              tiffaċilita l-aċċess għal informazzjoni fuq investigazzjonijiet u prosekuzzjonijiet li għadhom għaddejjin;

                              (c)

                              tiffaċilita l-osservazzjoni tal-leġittimità u konformità mad-disposizzjonijiet ta’ din id-Deċiżjoni dwar l-ipproċessar ta’ informazzjoni personali.

                        3.   Is-Sistema ta’ Ġestjoni ta’ Każijiet, sa fejn din tkun konformi mar-regoli dwar il-protezzjoni tad-data li tinsab f’din id-Deċiżjoni, tista’ tiġi konnessa mal-konnessjoni ta’ telekomunikazzjonijiet siguri msemmija fl-Artikolu 9 tad-Deċiżjoni tal-Kunsill 2008/976/ĠAI tas-16 ta’ Diċembru 2008 dwar in-Network Ġudizzjarju Ewropew (*******).
                  4.   L-indiċi għandu jkun fih referenzi għal fajls ta’ ħidma temporanji pproċessati fil-qafas tal-Eurojust u ma jista’ jkun fih l-ebda data personali minbarra dik imsemmija fl-Artikolu 15(1)(a) sa (i), (k) u (m) u fl-Artikolu 15(2).
                  5.   Fil-qadi ta’ dmirijiethom konformement ma’ din id-Deċiżjoni, il-membri nazzjonali tal-Eurojust jistgħu jipproċessaw informazzjoni dwar każijiet individwali li qed jaħdmu fuqhom f’fajl temporanju ta’ xogħol. Huma għandhom jippermettu lill-Uffiċjal għall-Protezzjoni tad-Data jkollu aċċess għall-fajl ta’ ħidma. L-Uffiċjal għall-Protezzjoni tad-Data għandu jkun mgħarraf mill-membru nazzjonali konċernat bil-ftuħ ta’ kull fajl ta’ ħidma temporanju ġdid li jkun fih data personali.
                  6.   Għall-ipproċessar ta’ data personali relatata ma’ każ, l-Eurojust ma tista’ tistabbilixxi l-ebda fajl ta’ data awtomatizzat ħlief is-Sistema ta’ Ġestjoni ta’ Każijiet.

                     (*******)  ĠU L 348, 24.12.2008, p. 130.”;"

                  (16)

                  Għandhom jiddaħħlu l-Artikoli li ġejjin:
                  “Artikolu 16a
                  Funzjonament ta’ fajls ta’ ħidma temporanji u l-indiċi
                  1.   Għandu jinfetaħ fajl ta’ ħidma temporanju mill-membru nazzjonali konċernat għal kull każ li fir-rigward tiegħu tintbagħatlu informazzjoni sa fejn din it-trasmissjoni tkun konformi ma’ din id-Deċiżjoni jew mal-istrumenti msemmijin fl-Artikolu 13(3). Il-membru nazzjonali għandu jkun responsabbli mill-ġestjoni tal-fajls ta’ ħidma temporanji li jkun fetaħ.
                  2.   Il-membru nazzjonali li jkun fetaħ fajl ta’ ħidma temporanju għandu jiddeċiedi, fuq bażi ta’ każ b’każ, jekk iżommx il-fajl ta’ ħidma temporanju ristrett jew jagħtix aċċess għalih jew għal partijiet minnu, fejn meħtieġ biex jippermetti lill-Eurojust twettaq il-kompiti tagħha, lil membri nazzjonali oħra jew lil membri tal-persunal awtorizzat tal-Eurojust.
                  3.   Il-membru nazzjonali li jkun fetaħ fajl ta’ ħidma temporanju għandu jiddeċiedi wkoll liema informazzjoni relatata ma’ dan il-fajl ta’ ħidma temporanju għandha tiġi introdotta fl-indiċi.
                  Artikolu 16b
                  Aċċess għas-Sistema ta’ Ġestjoni ta’ Każijiet fil-livell nazzjonali
                  1.   Persuni msemmija fl-Artikolu 12(2) sakemm huma konnessi mas-Sistema ta’ Ġestjoni ta’ Każijiet taħt l-Artikolu 12(6) jista’ jkollhom biss aċċess għal:

                              (a)

                              l-indiċi, sakemm il-membru nazzjonali li ddeċieda li jintroduċi d-data fl-indiċi, espressament irrifjuta tali aċċess;

                              (b)

                              fajls ta’ ħidma temporanji miftuħa jew ġestiti mill-membru nazzjonali tal-Istat Membru tagħhom;

                              (c)

                              fajls ta’ ħidma temporanji miftuħa jew ġestiti minn membri nazzjonali ta’ Stati Membri oħra u li għalihom il-membru nazzjonali tal-Istati Membri tagħhom irċieva aċċess għalihom, sakemm il-membru nazzjonali li fetaħ jew li jġestixxi l-fajl ta’ ħidma temporanju ma ċaħadx tali aċċess espressament.

                        2.   Il-membru nazzjonali għandu, fil-limitazzjonijiet previsti fil-paragrafu 1, jiddeċiedi dwar kemm jingħata aċċess għall-fajls ta’ ħidma temporanji fl-Istat Membru tiegħu lill-persuni msemmija fl-Artikolu 12(2) safejn dawn huma konnessi mas-Sistema ta’ Ġestjoni ta’ Każijiet taħt l-Artikolu 12(6).
                  3.   Kull Stat Membru għandu jiddeċiedi, wara konsultazzjoni mal-membru nazzjonali tiegħu, dwar kemm jingħata aċċess għall-Indiċi fl-Istat Membru tiegħu lill-persuni msemmija fl-Artikolu 12(2) safejn dawn huma konnessi mas-Sistema ta’ Ġestjoni ta’ Każijiet taħt l-Artikolu 12(6). L-Istati Membri għandhom jinnotifikaw lill-Eurojust u lis-Segretarjat Ġenerali tal-Kunsill bid-deċiżjoni tagħhom dwar l-implimentazzjoni ta’ dan il-paragrafu sabiex dan tal-aħħar ikun jista’ jgħarraf lill-Istati Membri l-oħra.
                  Madankollu, il-persuni msemmija fl-Artikolu 12(2) safejn huma konnessi mas-Sistema ta’ Ġestjoni ta’ Każijiet taħt l-Artikolu 12(6) għandhom tal-inqas ikollhom aċċess għall-Indiċi sa fejn ikun meħtieġ biex jaċċessaw il-fajls ta’ ħidma temporanji li jkun ngħataw aċċess għalihom taħt il-paragrafu 2 ta’ dan l-Artikolu.
                  4.   Sal-4 ta’ Ġunju 2013, l-Eurojust għandha tirrapporta lill-Kunsill u lill-Kummissjoni dwar l-implimentazzjoni tal-paragrafu 3. Kull Stat Membru għandu jikkunsidra, abbażi ta’ dak ir-rapport, l-opportunità tar-reviżjoni ta’ kemm ikun ingħata aċċess taħt il-paragrafu 3.”;

                  (17)

                  L-Artikolu 17 għandu jiġi emendat kif ġej:

                              (a)

                              Fil-punt 1, il-kliem “m’għandu jieħu istruzzjonijiet mingħand ħadd” għandhom jiġu sostitwiti bil-kliem “ għandu jaġixxi b’mod indipendenti”;

                              (b)

                              fil-paragrafi 3 u 4, il-kliem “l-Uffiċjal” għandhom jiġu sostitwiti bil-kliem “Uffiċjali tal-Protezzjoni tad-Data”.

                  (18)

                  L-Artikolu 18 għandu jiġi sostitwit b’dan li ġej:
                  “Artikolu 18
                  Aċċess awtorizzat għal informazzjoni personali
                  Huma biss il-membri nazzjonali, id-deputati tagħhom u l-assistenti tagħhom imsemmija fl-Artikolu 2(1a), persuni msemmija fl-Artikolu 12(2) safejn huma konnessi mas-Sistema ta’ Ġestjoni ta’ Każijiet taħt l-Artikolu 12(6) u persunal awtorizzat tal-Eurojust li jistgħu, għall-finijiet li jinkisbu l-għanijiet tal-Eurojust u fil-limiti previsti fl-Artikoli 16, 16a u 16b, ikollhom aċċess għad-data personali pproċessata mill-Eurojust.”;

                  (19)

                  Fl-Artikolu 19(4)(b), għandu jitħassar il-kliem “li qed tassisti l-Eurojust”;

                  (20)

                  L-Artikolu 21 għandu jiġi emendat kif ġej:

                              (a)

                              il-paragrafu 2 għandu jiġi emendat kif ġej:

                                          (i)

                                          fil-frażi introduttiva l-kliem “l-ewwel applikabbli fost id-dati li ġejjin” għandhom jiddaħħlu wara l-kelma “wara”;

                                          (ii)

                                          għandu jiddaħħal il-punt li ġej:

                                                      “(aa)

                                                      id-data meta l-persuna nħelset mill-akkużi u d-deċiżjoni saret finali;”

                                          (iii)

                                          il-punt (b) għandu jiġi sostitwit b’dan li ġej:

                                                      “(b)

                                                      tliet snin wara d-data li fiha d-deċiżjoni ġudizzjarja tal-aħħar Stat Membru konċernat mill-investigazzjoni jew mill-prosekuzzjonijiet saret finali;”

                                          (iv)

                                          fil-punt (c) il-kliem “, sakemm ma jkunx hemm obbligu li l-Eurojust tingħata din l-informazzjoni konformement mal-Artikolu 13(6) u (7) jew mal-istrumenti msemmijin fl-Artikolu 13(4)” għandhom jiżdiedu wara l-kelma “prosekuzzjonijiet”;

                                          (v)

                                          għandu jiżdied il-punt li ġej:

                                                      “(d)

                                                      tliet snin wara d-data meta ntbagħtet l-informazzjoni konformement mal-Artikolu 13(6) u (7) jew mal-istrumenti msemmijin fl-Artikolu 13(4).”

                              (b)

                              il-paragrafu 3 għandu jiġi emendat kif ġej:

                                          (i)

                                          fil-punti (a) u (b) il-kliem “fil-paragrafu 2” għandhom jiġu sostitwiti bil-kliem “fil-paragrafu 2(a), (b), (c) u (d)”;

                                          (ii)

                                          fil-punt (b), għandha tiżdied is-sentenza li ġejja:
                                          “Madankollu, ladarba l-prosekuzzjoni tkun prekluża mil-limitazzjonijiet tal-preskrizzjoni fl-Istati Membri kollha konċernati kif imsemmi fil-paragrafu 2(a), id-data tista’ tinħażen biss jekk meħtieġ sabiex tippermetti lill-Eurojust tipprovdi assistenza konformement ma’ din id-Deċiżjoni.”;

                  (21)

                  L-Artikolu 23 għandu jiġi emendat kif ġej:

                              (a)

                              il-paragrafu 1 għandu jiġi emendat kif ġej:

                                          (i)

                                          fl-ewwel subparagrafu, il-kliem “fl-Artikoli 14 u 22” għandhom jiġu sostitwiti bil-kliem “fl-Artikolu 14 sa 22, 26, 26a u 27”;

                                          (ii)

                                          it-tieni subparagrafu għandu jiġi sostitwit b’dan li ġej:
                                          “Il-Korp Konġunt ta’ Sorveljanza għandu jiltaqa’ mill-inqas darba f’kull sitt xhur. Huwa għandu jiltaqa’ wkoll fi żmien it-tliet xhur wara l-preżentazzjoni ta’ appell kif imsemmi fl-Artikolu 19(8) jew fi żmien tliet xhur wara d-data meta każ ikun ġie riferut lilu taħt l-Artikolu 20(2). Il-Korp Konġunt ta’ Sorveljanza jista’ wkoll jitlaqqa’ mill-president tiegħu meta tal-inqas żewġ Stati Membri jitolbu dan.”

                                          (iii)

                                          fit-tielet subparagrafu, it-tieni sentenza, il-kliem “tmintax-il xahar” għandhom jiġu sostitwiti bi “tliet snin”;

                              (b)

                              il-paragrafu 3 għandu jiġi sostitwit b’dan li ġej:
                              “3.   Imħallef maħtur minn Stat Membru għandu jsir membru permanenti wara li jiġi elett mil-laqgħa plenarja tal-persuni maħturin mill-Istati Membri skond il-paragrafu 1, u għandu jibqa’ membru permanenti għal tliet snin. L-elezzjonijiet għandhom isiru kull sena għal membru permanenti wieħed tal-Korp Konġunt ta’ Sorveljanza permezz ta’ vot sigriet. Il-Korp Konġunt ta’ Sorveljanza għandu jkun ippresedut mill-membru li hu/hi fit-tielet sena tal-mandat tiegħu/tagħha wara l-elezzjonijiet. Il-membri permanenti jistgħu jerġgħu jiġu eletti. Persuni maħturin li jixtiequ jiġu eletti għandhom jippreżentaw il-kandidatura tagħhom bil-miktub lis-Segretarjat tal-Korp Konġunt ta’ Sorveljanza għaxart ijiem qabel il-laqgħa li fiha l-elezzjoni għandha ssir.”;

                              (c)

                              għandu jiddaħħal il-paragrafu li ġej:
                              “4a.   Il-Korp Konġunt ta’ Sorveljanza għandu jadotta fir-regoli ta’ proċedura tiegħu l-miżuri meħtieġa għall-implimentazzjoni tal-paragrafi 3 u 4.”

                              (d)

                              Fil-punt 10, tiżdied is-sentenza li ġejja:
                              “Is-Segretarjat tal-Korp Konġunt ta’ Sorveljanza jista’ jirrikorri għall-konoxxenza esperta tas-segretarjat stabbilit bid-Deċiżjoni 2000/641/ĠAI (********).

                                 (********)  Deċiżjoni tal-Kunsill 2000/641/ĠAI tas-17 ta’ Ottubru 2000 li tistabbilixxi segretarjat għall-korpi superviżorji konġunti għall-protezzjoni tad-data stabbiliti mill-Konvenzjoni dwar l-Istabbiliment ta’ Uffiċċju Ewropew tal-Pulizija (Konvenzjoni Europol), il-Konvenzjoni dwar l-Użu tat-Teknoloġija Informatika għal Finijiet Doganali u l-Konvenzjoni li timplimenta l-Ftehin ta’ Schengen dwar l-abolizzjoni gradwali tal-kontrolli fuq il-fruntieri komuni (Konvenzjoni Schengen) (ĠU L 271, 24.10.2000, p. 1).”;"

                  (22)

                  L-Artikolu 25 għandu jiġi emendat kif ġej:

                              (a)

                              il-paragrafu 1 għandu jiġi sostitwit b’dan li ġej:
                              “1.   Il-membri nazzjonali, id-deputati tagħhom u l-assistenti tagħhom imsemmija fl-Artikolu 2(2a), il-persunal tal-Eurojust, il-korrispondenti nazzjonali u l-Uffiċjal għall-Protezzjoni tad-data huma marbuta b’obbligu ta’ kunfidenzjalità, mingħajr preġudizzju għall-Artikolu 2(4).”;

                              (b)

                              fil-paragrafu 4, il-kliem “fl-Artikolu 9(1)” għandhom jiġu sostitwiti bil-kliem “fl-Artikolu 2(4)”.

                  (23)

                  Għandu jiddaħħal l-Artikolu li ġej:
                  “Artikolu 25a
                  Koperazzjoni man-Network Ġudizzjarju Ewropew u networks oħra tal-Unjoni Ewropea involuti fil-koperazzjoni f’materji kriminali
                  1.   L-Eurojust u n-Network Ġudizzjarju Ewropew għandhom iżommu relazzjonijiet privileġġati ma’ xulxin, ibbażati fuq konsultazzjoni u komplementarjetà, speċjalment bejn il-membru nazzjonali, il-punti ta’ kuntatt tan-Network Ġudizzjarju Ewropew tal-istess Stat Membru u l-korrispondenti għall-Europol u n-Network Ġudizzjarju Ewropew. Sabiex tiġi żgurata koperazzjoni effiċjenti, għandhom jittieħdu l-miżuri li ġejjin:

                              (a)

                              il-membri nazzjonali għandhom, fuq bażi ta’ każ b’każ, jinfurmaw lill-punti ta’ kuntatt tan-Network Ġudizzjarju Ewropew dwar il-każijiet kollha fejn huma jqisu li n-Network jinsab f’pożizzjoni aħjar biex jittrattahom;

                              (b)

                              is-segretarjat tan-Network Ġudizzjarju Ewropew għandu jifforma parti mill-persunal tal-Eurojust. Huwa għandu jiffunzjona bħala unità separata. Huwa jista’ juża r-riżorsi amministrattivi tal-Eurojust li huma meħtieġa għat-twettiq tal-kompiti tan-Network Ġudizzjarju Ewropew, inkluż biex jiġu koperti l-ispejjeż tal-laqgħat plenarji tan-Network. Fejn il-laqgħat plenarji jsiru fil-bini tal-Kunsill fi Brussell, l-ispejjeż jistgħu jkopru biss l-ispejjeż tal-ivvjaġġar u l-ispejjeż għall-interpretazzjoni. Meta l-laqgħat plenarji jsiru fl-Istat Membru li jkollu l-Presidenza tal-Kunsill, l-ispejjeż jistgħu jkopru biss parti mill-ispejjeż globali tal-laqgħa;

                              (c)

                              Il-punti ta’ kuntatt tan-Network Ġudizzjarja Ewropew jistgħu jiġu mistiedna fuq każ b’każ biex jattendu l-laqgħat tal-Eurojust.

                        2.   Mingħajr preġudizzju għall-Artikolu 4(1), is-Segretarjat tan-Network għal Skwadri ta’ Investigazzjoni Konġunta u tan-Networks stabbiliti bid-Deċiżjoni 2002/494/ĠAI għandhom jifformaw parti mill-persunal tal-Eurojust. Dawn is-segretarjati għandhom jiffunzjonaw bħala unitajiet separati. Huma jistgħu jużaw ir-riżorsi amministrattivi tal-Eurojust li huma meħtieġa għat-twettiq tal-kompiti tagħhom. Il-koordinazzjoni bejn is-segretarjati għandha tkun żgurata mill-Eurojust.
                  Dan il-paragrafu għandu japplika għas-segretarjat ta’ kwalunkwe network ġdid stabbilit b’deċiżjoni tal-Kunsill fejn dik id-deċiżjoni tipprevedi li s-segretarjat għandu jiġi provdut mill-Eurojust.
                  3.   In-network stabbilit bid-Deċiżjoni 2008/852/ĠAI jista’ jitlob li l-Eurojust tipprovdi segretarjat għan-Network. Jekk issir tali talba, għandu japplika l-paragrafu 2.”;

                  (24)

                  L-Artikolu 26 huwa sostitwit b’dan li ġej:
                  “Artikolu 26
                  Relazzjonijiet ma’ istituzzjonijiet, korpi u aġenziji Komunitarji jew relatati mal-Unjoni
                  1.   Sa fejn ikun rilevanti għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet koperattivi mal-istituzzjonijiet, il-korpi u l-aġenziji stabbiliti minn, jew abbażi tat-Trattatti li jistabbilixxu l-Komunitajiet Ewropej jew it-Trattat dwar l-Unjoni Ewropea. L-Eurojust għandha tistabbilixxi u żżomm relazzjonijiet koperattivi ma’ għall-anqas:

                              (a)

                              l-Europol;

                              (b)

                              l-OLAF;

                              (c)

                              l-Aġenzija Ewropea għall-Ġestjoni tal-Kooperazzjoni Operattiva fil-Fruntieri Esterni tal-Istati Membri tal-Unjoni Ewropea (Frontex);

                              (d)

                              il-Kunsill, b’mod partikolari ċ-Ċentru tas-Sitwazzjoni Konġunt tiegħu.

                        L-Eurojust għandha wkoll tistabbilixxi u żżomm relazzjonijiet koperattivi man-Network Ewropew tat-Taħriġ Ġudizzjarju.
                  2.   L-Eurojust tista’ tikkonkludi strumenti ta’ ftehim jew arranġamenti ta’ ħidma mal-entitajiet imsemmija fil-paragrafu 1. Tali ftehim jew arranġament ta’ ħidma jista’, b’mod partikolari, jikkonċerna l-iskambju ta’ informazzjoni, inkluża data personali, u l-issekondar ta’ uffiċjali ta’ kollegament mal-Eurojust. Tali ftehim jew arranġament ta’ ħidma jista’ jiġi konkluż biss wara konsultazzjoni mill-Eurojust tal-Korp Konġunt ta’ Sorveljanza li tikkonċerna d-dispożizzjonijiet dwar il-protezzjoni tad-data wara l-approvazzjoni mill-Kunsill, li jaġixxi b’maġġoranza kkwalifikata. L-Eurojust għandha tinforma lill-Kunsill b’kull pjan li jkollha li tidħol fi kwalunkwe negozjazzjoni bħal din u l-Kunsill jista’ jasal għal kwalunkwe konklużjoni li jikkunsidra xierqa.
                  3.   Qabel id-dħul fis-seħħ ta’ xi ftehim jew arranġament kif imsemmi fil-paragrafu 2, l-Eurojust tista’ tirċievi direttament u tuża informazzjoni, inkluża data personali, mill-entitajiet imsemmija fil-paragrafu 1, sa fejn dan ikun meħtieġ għat-twettiq leġittimu tal-kompiti tagħha, u tista’ tibgħat informazzjoni direttament, inkluża data personali, lil tali entitajiet, sa fejn dan ikun meħtieġ għat-twettiq leġittimu tal-kompiti ta’ min jirċiviha u konformement mar-regoli dwar il-protezzjoni tad-data previsti f’din id-Deċiżjoni.
                  4.   L-OLAF jista’ jikkontribwixxi għall-ħidma tal-Eurojust għall-finijiet tal-koordinazzjoni ta’ investigazzjonijiet u proċeduri ta’ prosekuzzjoni dwar il-protezzjoni tal-interessi finanzjarji tal-Komunitajiet Ewropej, jew fuq l-inizjattiva tal-Eurojust jew fuq talba tal-OLAF fejn l-awtoritajiet komptenti nazzjonali konċernati ma jopponux tali parteċipazzjoni.
                  5.   Għall-finijiet tar-riċezzjoni u t-trasmissjoni ta’ data bejn l-Eurojust u l-OLAF, u mingħajr preġudizzju għall-Artikolu 9, l-Istati Membri għandhom jiżguraw li l-membri nazzjonali tal-Eurojust għandhom jitqiesu bħala awtoritajiet kompetenti tal-Istati Membri biss għall-finijiet tar-Regolament (KE) Nru. 1073/1999 u tar-Regolament tal-Kunsill (Euratom) Nru 1074/1999 tal-25 ta’ Mejju 1999 dwar l-investigazzjonijiet immexxija mill-Uffiċċju Ewropew Kontra l-Frodi (OLAF) (*********). L-iskambju ta’ informazzjoni bejn l-OLAF u l-membri nazzjonali għandu jkun mingħajr preġudizzju għall-informazzjoni li għandha tingħata lill-awtoritajiet kompetenti l-oħra skond dawn ir-regolamenti.

                     (*********)  ĠU L 136, 31.5.1999, p. 8.”"

                  (25)

                  Għandu jiddaħħal l-Artikolu li ġej:
                  “Artikolu 26a
                  Relazzjonijiet ma’ Stati terzi u organizzazzjonijiet
                  1.   Sa fejn ikun meħtieġ għat-twettiq tal-kompiti tiegħu, l-Europol jista’ wkoll jistabbilixxi u jżomm relazzjonijiet koperattivi mal-entitajiet li ġejjin:

                              (a)

                              Stati terzi;

                              (b)

                              organizzazzjonijiet bħal:

                                          (i)

                                          organizzazzjonijiet internazzjonali u l-kopri subordinati tagħhom irregolati bil-liġi pubblika;

                                          (ii)

                                          korpi oħrajn irregolati bil-liġi pubblika li huma bbażati fuq ftehim bejn żewġ Stati jew aktar; kif ukoll

                                          (iii)

                                          l-Organizzazzjoni Internazzjonali tal-Pulizija Kriminali (Interpol).

                        2.   L-Eurojust tista’ tikkonkludi strumenti ta’ ftehim mal-entitajiet imsemmija fil-paragrafu 1. Kull ftehim bħal dan jista’, b’mod partikolari, jikkonċerna l-iskambju ta’ informazzjoni, inkluża data personali, u l-issekondar ta’ uffiċjali ta’ kollegament jew maġistrati ta’ kollegament mal-Eurojust. Kull ftehim bħal dan jista’ jiġi konkluż biss wara l-approvazzjoni mill-Kunsill, filwaqt li jaġixxi b’ maġġoranza kwalifikata, wara konsultazzjoni mill-Eurojust mal-Korp Superviżorju Konġunt dwar id-dispożizzjonijiet dwar il-protezzjoni tad-data. L-Eurojust għandha tinforma lill-Kunsill b’kull pjan li jkollha li tidħol fi kwalunkwe negozjazzjoni bħal din u l-Kunsill jista’ jasal għal kwalunkwe konklużjoni li jikkunsidra xierqa.
                  3.   Kwalunkwe ftehim imsemmi fil-paragrafu 2 li jinkludi dispożizzjonijiet dwar l-iskambju ta’ data personali jista’ jiġi konkluż biss jekk l-entità konċernata tkun suġġetta għall-Konvenzjoni tat-28 ta’ Jannar 1981 tal-Kunsill tal-Ewropa jew wara valutazzjoni li tikkonferma l-eżistenza ta’ livell adegwat ta’ protezzjoni tad-data żgurat minn dik l-entità.
                  4.   Kwalunkwe ftehim imsemmi fil-paragrafu 2 għandu jinkludi dispożizzjonijiet dwar is-sorveljanza tal-implimentazzjoni tiegħu, inkluża l-implimentazzjoni tar-regoli dwar il-protezzjoni tad-data.
                  5.   Qabel id-dħul fis-seħħ ta’ kwalunkwe ftehim imsemmi fil-paragrafu 2, l-Eurojust tista’ tirċievi data direttament, inkluża data personali u data klassifikata, sa fejn din tkun meħtieġa għat-twettiq leġittimu tal-kompiti tagħha.
                  6.   Qabel id-dħul fis-seħħ ta’ kwalunkwe ftehim imsemmi fil-paragrafu 2, l-Eurojust tista’ taħt il-kondizzjonijiet stabbiliti fl-Artikolu 27(1), tittrasmetti data direttament, ħlief data personali, lil dawn l-entitajiet, sa fejn dan ikun meħtieġ għat-twettiq leġittimu tal-kompitu tar-riċevent.
                  7.   L-Eurojust tista’ taħt il-kondizzjonijiet stabbiliti fl-Artikolu 27(1), tittrasmetti data personali lill-entitajiet imsemmija fil-paragrafu 1, fejn:

                              (a)

                              dan ikun meħtieġ f’każijiet individwali għall-finijiet tal-prevenzjoni ta’ jew il-ġlieda kontra reati kriminali li għalihom hija kompetenti l-Eurojust, u

                              (b)

                              l-Eurojust tkun ikkonkludiet ftehim kif imsemmi fil-paragrafu 2 mal-entità konċernata, li jkun daħal fis-seħħ u li jippermetti t-trasmissjoni ta’ tali data.

                        8.   Kwalunkwe nuqqas sussegwenti jew probabbiltà sostanzjali ta’ nuqqas, min-naħa tal-Istati terzi jew entitajiet imsemmija fil-paragrafu 1 biex jiġu sodisfatti l-kondizzjonijiet imsemmija fil-paragrafu 3, għandhom jiġu komunikati immedjatament mill-Eurojust lill-Korp Konġunt ta’ Sorveljanza u l-Istati Membri konċernati. Il-Korp Konġunt ta’ Sorveljanza jista’ ma jawtorizzax aktar skambju ta’ informazzjoni personali ma’ l-entitajiet rilevanti sakemm hu sodisfatt li remedji adegwati ġew provduti.
                  9.   Madankollu, anke jekk il-kondizzjonijiet imsemmija fil-paragrafu 7 ma jiġux sodisfatti, membru nazzjonali jista’, filwaqt li jaġixxi fil-kapaċità tiegħu bħala awtorità nazzjonali kompetenti u konformement mad-dispożizzjonijiet tal-liġi nazzjonali tiegħu, fuq bażi ta’ eċċezzjoni u bl-għan waħdieni li jittieħdu miżuri urġenti biex jopponi periklu serju imminenti li jhedded persuna jew sigurtà pubblika, iwettaq skambju ta’ informazzjoni li jinvolvi data personali. Il-membru nazzjonali għandu jkun responsabbli għal-legalità tal-awtorizzazzjoni tal-komunikazzjoni. Il-membru nazzjonali għandu jżomm reġistru tal-komunikazzjonijiet ta’ data u r-raġunijiet għal dawn il-komunikazzjonijiet. Il-komunikazzjoni ta’ data għandha tkun awtorizzata biss jekk min jirċeviha jerfa’ r-responsabbiltà li d-data ser tintuża biss għall-fini li għalih ġiet trasmessa.”

                  (26)

                  L-Artikolu 27 għandu jiġi sostitwit b’dan li ġej:
                  “Artikolu 27
                  Trasmissjoni ta’ data
                  1.   Qabel ma’ l-Eurojust tiskambja kwalunkwe informazzjoni mal-entitajiet imsemmija fl-Artikolu 26a, il-membru nazzjonali tal-Istat Membru li ppreżenta l-informazzjoni għandu jagħti l-konsensus tiegħu għat-trasferiment ta’ dik l-informazzjoni. F’każi adatti l-membru nazzjonali għandu jikkonsulta l-awtoritajiet kompetenti tal-Istati Membri.
                  2.   L-Eurojust għandha tkun responsabbli għal-legalità tat-trasmissjoni tad-data. L-Eurojust għandha tirreġistra t-trasmissjonijiet kollha ta’ data taħt l-Artikoli 26 u 26a u tar-raġunijiet għal tali trasmissjonijiet. Għandha tintbgħat data biss jekk min jirċeviha jintrabat li d-data tintuża biss għall-fini li għalih intbagħtet.”;

                  (27)

                  Għandhom jiddaħħlu l-Artikoli li ġejjin:
                  “Artikolu 27a
                  Maġistrati ta’ kollegament mibgħuta fi Stati terzi
                  1.   Għall-finijiet li tkun iffaċilitata l-koperazzjoni ġudizzjarja ma’ Stati terzi f’każijiet fejn l-Eurojust tkun qed tipprovdi assistenza konformement ma’ din id-Deċiżjoni, il-Kulleġġ jista’ jassenja maġistrati ta’ kollegament lil Stat terz, suġġett għal ftehim kif imsemmi fl-Artikolu 26a ma’ dak l-Istat terz. Qabel id-dħul f’negozjati ma’ Stat terz, il-Kunsill, filwaqt li jaġixxi b’maġġoranza kwalifikata, għandu jagħti l-approvazzjoni tiegħu. L-Eurojust għandha tinforma lill-Kunsill b’kull pjan li jkollha li tidħol fi kwalunkwe negozjazzjoni bħal din u l-Kunsill jista’ jasal għal kwalunkwe konklużjoni li jikkunsidra xierqa.
                  2.   Il-maġistrat ta’ kollegament imsemmi fil-paragrafu 1 għandu jkollu esperjenza ta’ ħidma mal-Eurojust u konoxxenza adegwata tal-koperazzjoni ġudizzjarja u ta’ kif taħdem l-Eurojust. L-assenjazzjoni ta’ maġistrat ta’ kollegament f’isem l-Eurojust għandha tkun suġġetta għall-kunsens minn qabel tal-maġistrat u tal-Istat Membru tiegħu.
                  3.   Jekk il-maġistrat ta’ kollegament assenjat mill-Eurojust jingħażel minn fost membri, deputati jew assistenti nazzjonali:

                              (i)

                              għandu jiġi sostitwit fil-funzjoni tiegħu bħala membru, deputat jew assistent nazzjonali, mill-Istat Membru;

                              (ii)

                              ma jibqax intitolat li jeżerċita s-setgħat mogħtijin lilu taħt l-Artikoli 9a sa 9e.

                        4.   Mingħajr preġudizzju għall-Artikolu 110 tar-Regolamenti tal-Persunal ta’ l-Uffiċjali Tal-Komunitajiet Ewropej stabbiliti mir-Regolament (KEE), Euratom, KEFA) Nru 259/68 (**********), il-Kulleġġ tal-Eurojust għandu jfassal ir-regoli dwar l-assenjazzjoni tal-maġistrati ta’ kollegament u jadotta l-arranġamenti implimentattivi neċessarji meħtieġa f’dan ir-rigward f’konsultazzjoni mal-Kummissjoni.
                  5.   L-attivitajiet tal-maġistrati ta’ kollegament assenjati mill-Eurojust għandhom ikunu suġġetti għal sorveljanza mill-Korp Konġunt ta’ Sorveljanza. Il-maġistrati ta’ kollegament għandhom jirrapportaw lill-Kulleġġ tal-Eurojust li għandu jinforma lill-Parlament Ewropew u lill-Kunsill fir-rapport annwali, u f’manjiera adatta, dwar l-attivitajiet tagħhom. Il-maġistrati ta’ kollegament għandhom jinformaw lill-membri nazzjonali u lill-awtoritajiet nazzjonali kompetenti dwar il-każijiet kollha rigward l-Istat Membru tagħhom.
                  6.   L-awtoritajiet kompetenti tal-Istati Membri, u l-maġistrati ta’ kollegament imsemmijin fil-paragrafu 1, jistgħu jikkuntattjaw lil xulxin direttament. F’tali każijiet, il-maġistrat ta’ kollegament għandu jinforma lill-membru nazzjonali konċernat dwar kuntatti bħal dawn.
                  7.   Il-maġistrati ta’ kollegament imsemmijin fil-paragrafu 1 għandhom ikunu konnessi mas-Sistema ta’ Ġestjoni tal-Każijiet.
                  Artikolu 27b
                  Talbiet għal koperazzjoni ġudizzjarja magħmula lil u minn Stati terzi
                  1.   L-Eurojust tista’, bi qbil mal-Istati Membri konċernati, tikkoordina l-eżekuzzjoni ta’ talbiet għal koperazzjoni ġudizzjarja emessi minn Stat terz fejn dawn it-talbiet ikunu parti mill-istess investigazzjoni u jeħtieġu eżekuzzjoni f’minn tal-anqas żewġ Stati Membri. It-talbiet imsemmija f’dan il-paragrafu jistgħu wkoll jiġu trasmessi lill-Eurojust minn awtorità nazzjonali kompetenti.
                  2.   F’każ ta’ urġenza u konformement mal-Artikolu 5a, l-OCC tista’ tirċievi u tipproċessa talbiet imsemmijin fil-paragrafu 1 ta’ dan l-Artikolu u maħruga minn Stat terz li kkonkluda ftehim ta’ koperazzjoni mal-Eurojust.
                  3.   Mingħajr preġudizzju għall-Artikolu 3(2), fejn talbiet għal koperazzjoni ġudizzjarja li jikkonċernaw l-istess investigazzjoni u jeħtieġu eżekuzzjoni fi Stat terz, l-Eurojust tista’ wkoll, bi qbil mal-Istati Membri konċernati, tiffaċilita l-koperazzjoni ġudizzjarja ma’ dak l-Istat terz.
                  4.   Talbiet imsemmijin fil-paragrafi 1, 2 u 3 jistgħu jintbagħtu permezz tal-Eurojust jekk ikunu konformi mal-istrumenti applikabbli għar-relazzjoni bejn dak l-Istat terz u l-Unjoni Ewropea jew l-Istati Membri konċernati.
                  Artikolu 27c
                  Responsabbiltà diversa mir-responsabbiltà għall-ipproċessar mhux awtorizzata jew skorrett ta’ informazzjoni
                  1.   Ir-responsabbiltà kuntrattwali tal-Eurjust għandha tkun regolata mil-liġi applikabbli għall-kuntratt in kwistjoni.
                  2.   Fil-każ tar-responsabbiltà non-kuntrattwali, l-Eurojust għandha, indipendentement minn kwalunkwe responsabbiltà taħt l-Artikolu 24, tkun obbligata tħallas kwalunkwe dannu kkawżata ħtija tal-Kulleġġ jew il-persunal tal-Eurojust fit-twettiq tad-doveri tagħhom, sa fejn hu jista’ jkun imputat lilhom u indipendentement mill-proċeduri differenti għat-talba tad-danni li jeżistu taħt il-liġi tal-Istati Membri.
                  3.   Il-paragrafu 2 għandu japplika wkoll għal danni kkawżati minħabba nuqqas min-naħa ta’ membru, deputat jew assistent nazzjonali fit-twettiq ta’ dmirijietu jew dmirijietha. Madankollu, meta dan tal-aħħar ikun qed jaġixxi abbażi tas-setgħat konferiti lilu taħt l-Artikoli 9a sa 9e, l-Istat Membru tal-oriġini tiegħu għandu jirrimborża lill-Eurojust is-somom li l-Eurojust tkun ħallset b’riparazzjoni għal tali dannu.
                  4.   Il-parti milquta għandha jkollha d-dritt li titlob li l-Eurojust ma’ tieħu l-ebda azzjoni, jew li twaqqafha.
                  5.   Il-qrati nazzjonali tal-Istati Membri kompetenti li jittrattaw disputi li jinvolvu r-responsabbiltà tal-Eurojust kif imsemmi f’dan l-Artikolu għandhom jiġu determinati b’referenza għar-Regolament tal-Kunsill (KE) Nru 44/2001 tat-22 ta’ Diċembru 2000 dwar ġurisdizzjoni u r-rikonoxximent u l-infurzar ta’ sentenzi f’materji ċivili u kummerċjali (***********).

                     (**********)  ĠU L 56, 4.3.1968, p. 1."

                     (***********)  ĠU L 12, 16.1.2001, p. 1.”;"

                  (28)

                  Fit-tieni sentenza tal-Artikolu 28(2), il-kliem “b’maġġoranza kwalifikata” għandhom jiddaħħlu wara “il-Kunsill”;

                  (29)

                  L-Artikolu 29 għandu jiġi emendat kif ġej:

                              (a)

                              fil-paragrafu 1:

                                          (i)

                                          il-kliem “unanimament” għandhom jiġu sostitwiti bil-kliem “b’maġġoranza ta’ tliet-kwarti”;

                                          (ii)

                                          għandha tiżdied is-sentenza li ġejja:
                                          “Il-Kummissjoni għandha tkun intitolata tipparteċipa fil-proċess ta’ għażla u tieħu sehem fil-bord tal-għażla”;

                              (b)

                              fil-paragrafu 2, it-tieni sentenza għandha tiġi sostitwita b’dan li ġej:
                              “Għandu jkun jista’ jiġi estiż mingħajr il-ħtieġa ta’ sejħa għal applikazzjonijiet, dment li l-Kulleġġ jiddeċiedi hekk b’maġġoranza ta’ tliet-kwarti u jaħtar id-Direttur Amministrattiv bl-istess maġġoranza”;

                              (c)

                              fil-paragrafu 5, tiżdied is-sentenza li ġejja:
                              “Għal dak l-għan, huwa għandu jkun responsabbli għall-istabbiliment u l-implimentazzjoni, f’koperazzjoni mal-Kulleġġ, ta’ proċedura effikaċi ta’ monitoraġġ u evalwazzjoni dwar il-prestazzjoni tal-amministrazzjoni tal-Eurojust f’termini tal-ksib tal-għanijiet tagħha. Id-Direttur Amministrattiv għandu jirrapporta lill-Kulleġġ regolarment dwar ir-riżultati ta’ dak il-monitoraġġ.”;

                  (30)

                  L-Artikolu 30 għandu jiġi emendat kif ġej:

                              (a)

                              fil-paragrafu 2:

                                          (i)

                                          il-kliem “li jistgħu jassistu wkoll lill-membru nazzjonali” għandhom jiżdiedu fir-raba’ sentenza;

                                          (ii)

                                          l-aħħar sentenza tiġi sostitwita b’dan li ġej:
                                          “Il-Kulleġġ għandu jadotta l-arranġamenti ta’ implimentazzjoni meħtieġa għall-esperti nazzjonali ssekondati.”

                              (b)

                              Fil-paragrafu 3, għandhom jiżdiedu l-kliem “mingħajr preġudizzju għall-Artikoli 25a(1)(c) u 25a(2)”;

                  (31)

                  L-Artikolu 32 għandu jiġi emendat kif ġej:

                              (a)

                              it-titolu jiġi sostitwit b’dan li ġej
                              “Informazzjoni għall-Parlament Ewropew, għall-Kunsill u għall-Kummissjoni”;

                              (b)

                              il-paragrafu li ġej għandu jiżdied:
                              “3.   Il-Kummissjoni jew il-Kunsill jistgħu jfittxu l-opinjoni tal-Eurojust dwar l-abbozz tal-istrumenti kollha mħejjija taħt it-Titolu VI tat-Trattat.”

                  (32)

                  L-Artikolu 33 għandu jiġi sostitwit b’dan li ġej:
                  “1.   Is-salarji u l-emolumenti tal-membri, id-deputati u l-assistenti nazzjonali msemmija fl-Artikolu 2(2) għandhom jinġarru mill-Istat Membru ta’ oriġini.
                  2.   Meta membri, deputati u assistenti nazzjonali jaġixxu fil-qafas tal-funzjonijiet tal-Eurojust, l-ispiża rilevanti marbuta ma’ dawn l-attivitajiet għandha titqies bħala spiża operattiva fis-sens tal-Artikolu 41(3) tat-Trattat.”

                  (33)

                  L-Artikolu 35(1) għandu jiġi emendat kif ġej:

                              (a)

                              il-kliem “31 ta’ Marzu” għandhom jiġu sostitwiti bi “10 ta’ Frar”;

                              (b)

                              is-sentenza li ġejja għandha tiżdied:
                              “In-Network Ġudizzjarju Ewropew u n-networks imsemmijin fl-Artikolu 25a(2) għandhom jiġu infurmati dwar il-partijiet relatati mal-attivitajiet tas-segretarjati tagħhom fi żmien dovut qabel ma jintbagħtu l-estimi lill-Kummissjoni.”;

                  (34)

                  L-Artikolu 36 għandu jiġi emendat kif ġej:

                              (a)

                              fil-paragrafu 2, l-ewwel sentenza għandha tiġi sostitwita b’din li ġejja:
                              “2.   Sa mhux aktar tard mill-1 ta’ Marzu wara kull sena finanzjarja, l-uffiċjal tal-kontabbiltà tal-Europol għandu jikkomunika l-kontijiet provviżorji lill-uffiċjal tal-kontabbiltà tal-Kummissjoni u lill-Qorti tal-Awdituri flimkien ma’ rapport dwar l-amministrazzjoni baġitarja u finanzjarja għal dik is-sena finanzjarja.”;

                              (b)

                              il-paragrafu 3 għandu jiġi sostitwit b’dan li ġej:
                              “3.   L-Eurojust għandha tibgħat ir-rapport dwar il-ġestjoni baġitarja u finanzjarja għas-sena finanzjarja lill-Parlament Ewropew u lill-Kunsill sal-31 ta’ Marzu tas-sena ta’ wara.”;

                              (c)

                              fil-paragrafu 10, il-kliem “30 ta’ April” għandhom jiġu sostitwiti bi “15 ta’ Mejju”;

                  (35)

                  Għandu jiddaħħal l-Artikolu li ġej:
                  “Artikolu 39a
                  Informazzjoni klassifikata tal-UE
                  L-Eurojust għandha tapplika l-prinċipji ta’ sigurtà u standards minimi stabbiliti fid-Deċiżjoni tal-Kunsill 2001/264/KE tad-19 ta’ Marzu 2001 li tadotta r-regolamenti tal-Kunsill rigward is-sigurtà (************) fil-ġestjoni ta’ informazzjoni klassifikata tal-UE.

                     (************)  ĠU L 101, 11.4.2001, p. 1.”;"

                  (36)

                  L-Artikolu 41 għandu jiġi sostitwit b’dan li ġej:
                  “Artikolu 41
                  Rappurtar
                  1.   L-Istati Membri għandhom jinnotifikaw lill-Eurojust u lis-Segretarjat Ġenerali tal-Kunsill bi kwalunkwe ħatra ta’ membri nazzjonali, assistenti kif ukoll persuni msemmija fl-Artikolu 12(1) u (2) u bi kwalunkwe bidla għal din il-ħatra. Is-Segretarjat Ġenerali tal-Kunsill għandu jżomm lista aġġornata ta’ dawn il-persuni u għandu jagħmel l-ismijiet u d-dettalji ta’ kuntatt tagħhom disponibbli lill-Istati Membri kollha u lill-Kummissjoni.
                  2.   Il-ħatra definittiva ta’ membru nazzjonali ma tistax tidħol fis-seħħ qabel il-jum li fih is-Segretarjat Ġenerali tal-Kunsill jirċievi n-notifiki uffiċjali msemmija fil-paragrafu 1 u fl-Artikolu 9a(3).”;

                  (37)

                  Għandu jiddaħħal l-Artikolu li ġej:
                  “Artikolu 41a
                  Evalwazzjoni
                  1.   Qabel l-4 ta’ Ġunju 2014 u kull ħames snin wara, il-Kulleġġ għandu jikkummissjona evalwazzjoni esterna indipendenti tal-implimentazzjoni ta’ din id-Deċizjoni kif ukoll tal-attivitajiet imwettqa mill-Eurojust.
                  2.   Kull evalwazzjoni għandha tagħti stima tal-impatt ta’ din id-Deċiżjoni, tivvaluta l-prestazzjoni tal-Eurojust f’termini ta’ ksib tal-għanijiet imsemmijin f’din id-Deċiżjoni kif ukoll l-effikaċja u l-effiċjenza tal-Eurojust. Il-Kulleġġ għandu jistipula termini ta’ referenza speċifiċi b’konsultazzjoni mal-Kummissjoni.
                  3.   Ir-rapport ta’ evalwazzjoni għandu jinkludi l-konklużjonijiet u r-rakkomandazzjonijiet tal-evalwazzjoni. Dan ir-rapport għandu jintbagħat lill-Parlament Ewropew, lill-Kunsill u lill-Kummissjoni u għandu jsir disponibbli għall-pubbliku.”;

                  (38)

                  Għandu jiżdied l-Anness li t-test tiegħu jidher fl-Anness ta’ din id-Deċiżjoni.

            Artikolu 2
      Traspożizzjoni
      1.   Jekk meħtieġ l-Istati Membri għandhom iġibu l-liġi nazzjonali tagħhom konformement ma’ din id-Deċiżjoni mal-ewwel opportunità u fi kwalunkwe każ mhux aktar tard mill-4 ta’ Ġunju 2011.
      2.   Il-Kummissjoni għandha teżamina f’intervalli regolari l-implimentazzjoni mill-Istati Membri tad-Deċiżjoni 2002/187/ĠAI kif emendata u għandha tippreżenta rapport dwarha lill-Parlament Ewropew u lill-Kunsill flimkien ma’, jekk ikun il-każ, il-proposti meħtieġa sabiex jitjiebu l-koperazzjoni ġudizzjarja u l-funzjonament tal-Eurojust. Dan għandu japplika b’mod partikolari għall-kapaċitajiet tal-Eurojust biex tappoġġa lill-Istati Membri fil-ġlieda kontra t-terroriżmu.
      Artikolu 3
      Effett
      Din id-Deċiżjoni għandha jkollha effett fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

         Magħmula fi Brussell, 16 ta’ Diċembru 2008.

               Għall-Kunsill

               Il-President

            R. BACHELOT-NARQUIN

         (1)  Opinjoni mogħtija fit-2 ta’ Settembru 2008 (għadha mhijiex pubblikata fil-Ġurnal Uffiċjali).

         (2)  ĠU L 63, 6.3.2002, p. 1.

         (3)  ĠU L 350, 30.12.2008, p. 60.

         (4)  ĠU C 53, 3.3.2005, p. 1.

         (5)  ĠU L 56, 4.3.1968, p. 1.

         (6)  ĠU L 105, 27.4.1996, p. 1. (Verżjoni MT, Edizzjoni Speċjali, Kapitolu 19, Volum 1, p. 31).

         (7)  Fil-mument tal-adozzjoni ta’ din id-Deċiżjoni, il-kompetenza tal-Europol tkun kif previst fl-Artikolu 2(1) tal-Konvenzjoni dwar l-istabbiliment ta’ Uffiċċju Ewropew tal-Pulizija (Konvenzjoni tal-Europol) (ĠU C 316, 27.11.1995, p. 2), kif emendata mill-Protokoll tal-2003 (ĠU C 2, 6.1.2004, p. 1), u fl-Anness miegħu. Madankollu, ladarba tidħol fis-seħħ id-Deċiżjoni tal-Kunsill li tistabbilixxi l-Uffiċċju Ewropew tal-Pulizija (Europol), il-kompetenza tal-Eurojust tkun kif previst fl-Artikolu 4(1) ta’ dik id-Deċiżjoni u fl-Anness magħha.

         ANNESS

               “ANNESS

                  Lista msemmija fl-Artikolu 13(10) li tistabbilixxi l-minimu tat-tipi ta’ informazzjoni li għandha tintbagħat, fejn disponibbli, lill-Eurojust taħt l-Artikolu 13(5), (6) u (7)

                           1.

                           Għas-sitwazzjonijiet imsemmija fl-Artikolu 13(5):

                                       (a)

                                       l-Istati Membri parteċipanti,

                                       (b)

                                       it-tipi ta’ reati konċernati,

                                       (c)

                                       id-data tal-jum tal-ftehim li jistabbilixxi l-iskwadra,

                                       (d)

                                       it-tul ta’ żmien tal-iskwadra, inkluża l-modifika ta’ dan it-tul ta’ żmien,

                                       (e)

                                       id-dettalji tal-mexxej tal-iskwadra għal kull Stat Membru parteċipant.

                                       (f)

                                       sommarju qasir tar-riżultati tal-iskwadri investigattivi konġunti.

                           2.

                           Għas-sitwazzjonijiet imsemmija fl-Artikolu 13(6):

                                       (a)

                                       id-data li tidentifika l-persuna, il-grupp jew l-entità li hi s-suġġett ta’ investigazzjoni jew prosekuzzjoni kriminali;

                                       (b)

                                       l-Istati Membri konċernati,

                                       (c)

                                       ir-reat konċernat u ċ-ċirkostanzi tiegħu,

                                       (d)

                                       data relatata mat-talbiet għal, jew deċiżjonijiet dwar, koperazzjoni ġudizzjarja, ukoll rigward strumenti li jimplimentaw il-prinċipju ta’ rikonoxximent reċiproku, li jiġu emessi, inklużi;

                                                   (i)

                                                   il-jum tat-talba,

                                                   (ii)

                                                   l-awtorità rikjedenti jew emittenti,

                                                   (iii)

                                                   l-awtorità rikjesta jew eżekutriċi,

                                                   (iv)

                                                   it-tip ta’ talba (miżuri mitluba),

                                                   (v)

                                                   jekk it-talba tkunx ġiet eżegwita jew le, u jekk le għaliex.

                           3.

                           Għas-sitwazzjonijiet imsemmija fl-Artikolu 13(7)(a):

                                       (a)

                                       l-Istati Membri u l-awtoritajiet kompetenti konċernati,

                                       (b)

                                       id-data li tidentifika l-persuna, il-grupp jew l-entità li hi s-suġġett ta’ investigazzjoni jew prosekuzzjoni kriminali,

                                       (c)

                                       ir-reat konċernat u ċ-ċirkostanzi tiegħu.

                           4.

                           Għas-sitwazzjonijiet imsemmija fl-Artikolu 13(7)(b):

                                       (a)

                                       l-Istati Membri u l-awtoritajiet kompetenti konċernati,

                                       (b)

                                       id-data li tidentifika l-persuna, il-grupp jew l-entità li hi s-suġġett ta’ investigazzjoni jew prosekuzzjoni kriminali,

                                       (c)

                                       it-tip ta’ konsenja,

                                       (d)

                                       it-tip ta’ reat li f’konnessjoni miegħu titwettaq il-kunsinna kontrollata.

                           5.

                           Għas-sitwazzjonijiet imsemmija fl-Artikolu 13(7)(c):

                                       (a)

                                       l-Istat rikjedenti jew emittenti,

                                       (b)

                                       l-Istat rikjest jew eżekutur,

                                       (c)

                                       deskrizzjoni tad-diffikultajiet.”